Summary: Pakollisen teoriaopetuksen vähentäminen on johtanut siihen, että moni mopoilija on epävarma liikennesäännöistä.

Vuosi sitten uudistuneen mopokorttiopetuksen  pelättiin heikentävän nuorten mopoilijoiden ajotaitoja , kun pakolliset ajotunnit karsittiin. Liikenneturvallisuuden asiantuntijat ovat kaivanneet ajo-opetusta, mutta nuoret itse kokevat olevansa heikommalla liikennesääntöjen tuntemisessa eli teoriaopinnoissa.
 Emma Tepsa  ja  Jade Ekorre  käyvät lukiota Lapissa Tervolassa. Maaseutukunnassa julkista liikennettä on harvassa, joten koulumatkat on kuljettava omin neuvoin. Keväällä mopokortin saanut Tepsa myöntää, että toisinaan liikennetilanteissa joutuu kovastikin muistelemaan, mitä liikennesäännöistä mopokortin neljällä teoriatunnilla opetettiinkaan.
 – Helposti tulee semmonen kyseenalaistus, että muistinko minä väärin vai muistiko joku muu, kuvailee Emma Tepsa.
 Mopokortin uudistuksessa viime kesänä vaatimus pakollisista ajotunneista poistettiin ja teoria-opetuksen määrä laski kuudesta pakollisesta tunnista neljään tuntiin. Liikenneturvassa onkin huomattu, että sekä nuorten että vanhempien tiedon tarve on lisääntynyt, kertoo  Toni Vuoristo  Liikenneturvasta.
 – Mopoilijoiden kysymykset ovat lisääntyneet ajokorttiuudistuksen jälkeen aika lailla. Liikennessäännöistä kysytään kaikenlaisia perusasioita. Tätä ei aikaisemmin ole ollut, Vuoristo sanoo.
 Teoriatunnit alas, uusimisprosentti ylös
 Teoriaopetuksen väheneminen näkyi jo viime vuonna siinä, että yhä useampi tarvitsi teoriakokeen läpäisemiseen  useamman kuin yhden yrityksen  (Suomen Kuvalehti).
 Uusimisprosentti kasvoi räjähdysmäisesti: ennen ajokorttiuudistusta vuonna 2017 mopokortin teoriakokeen pääsi läpi ensimmäisellä kerralla 83 prosenttia kokelaista. Viime vuoden loppupuolella määrä oli enää 36 prosenttia.
 Jade Ekorre ja Emma Tepsa joutuivat käymään teoriakokeessa useamman kerran.
 – Kaikista vaikeimpia oli ne kuvakysymykset, missä piti reagoida kuviin. Että pitääkö minun väistää tulevaa autoa, kertoo Emma Tepsa.
 Puutteet liikennesääntöjen tuntemisessa näkyvät myös tilastoissa. Liikenneturvan mukaan lähes joka toinen mopoilla ajetuista liikenneonnettomuuksista tapahtuu risteysalueilla ja neljä viidestä onnettomuuksissa loukkaantuneista on 15-29 vuotias.
 Mopokortin suorittamiseen kuuluva käsittelykoe ei ole vaikeutunut ja nuoret suoriutuvat siitä edelleen hyvin. Jopa 90 prosenttia ensiyrittäjistä pääsee sen läpi. Antti Ullakko / Yle
 "Eniten pelottaa isot autot"
 Viimeksi kuluneen vuoden aikana Liikenneturvasta on kyselty myös erityisesti mopoilijan paikasta liikenteessä. Siitä huolimatta, että laki on tältä osin entisensä: mopon paikka on ajoradan oikeassa reunassa tai pientareella asti.
 – Yllättävän paljon tästä silti kysytään. Mikä on mopon paikka ja missä saa ajaa, Toni Vuoristo sanoo.
 Mopoilijoiden ja heidän vanhempiensa huolta nostaa se, että autoilijat eivät aina osaa huomioida mopoilijoita liikenteessä tarpeeksi. Jade Ekorreakin toisinaan pelottaa maantiellä ajellessa.
 – Eniten pelottaa isot autot, jotka ajavat lähellä mopon perässä. Kuskaan usein myös pikkusiskoani kouluun, jolloin pitää olla ihan tosi tarkkana eikä saa tehdä yhtään virheliikettä, Ekorre kertoo.
 Jaden isä  Arto Ekorre  myöntää, että huolimatta siitä että luottoa tyttären liikennetaitoihin on, vanhemman huoli on aina kova.
 – Kyllähän se sydäntä kylmää, kun ensimmäisiä kertoja päästää tyttären liikenteeseen ja miten monta uutta asiaa on opeteltavana. Mutta kyllä se siitä, Arto Ekorre huokaa.
 Herättikö artikkeli ajatuksia? Keskustele Yle-tunnukselle kello 22 saakka.
 Lue lisää:
 Puoli vuotta ajokorttilain uudistuksesta: reputtajien määrä kasvussa, ajoharjoitteluradat hädässä – "Hyvin harva pärjää kymmenellä tunnilla"
 Mopon ohjaksiin voi päästä ottamatta yhtään ajotuntia – Ajo-opettaja: "Tulokset tullaan näkemään varmasti ensi kesän aikana jo"

"Mikä on mopon paikka ja missä saa ajaa?" Ajokorttiuudistuksen jälkeen monella on liikenteen perusasiat hukassa – myös vanhemmilla tiedon tarve


Summary: Professorin mukaan järjestäytynyt rikollisuus rakentuu kansainväliselle bisnekselle ja sitä kiinnostaa erityisesti Venäjä.

Kriminologi  Jerzy Sarnecki  epäilee, että Porvoon ammuskelujen ja takaa-ajon taustalla on järjestäytynyt ruotsalainen rikollisuus.
 – Tästä on hyvin vaikea sanoa, koska emme tiedä kaikkea. On ilmeisesti kuitenkin niin, että ruotsalainen järjestäytynyt rikollisuus on toiminut Suomessa. Meillä on tällä hetkellä Ruotsissa paljon ongelmia törkeätä väkivaltaa käyttävien jengien kanssa. Ne ampuvat ja räjäyttävät sekä syyllistyvät törkeisiin rikoksiin.
 Sarneckin mukaan järjestäytyneellä rikollisuudella on taipumus levitä maasta toiseen Pohjoismaissa. Hän kertoo, että Tanskassa on myös ollut tapauksia, joissa asialla on ollut Ruotsin järjestäytynyt rikollisuus.
 – Valitettavasti näin asia vain on, Sarnecki lisää.
 On hyvin vaikea sanoa, kuinka läheiset suhteet Ruotsissa toimivalla järjestäytyneellä rikollisuudella on Suomeen, mutta heidän liiketoimensa perustuvat kansainvälisiin yhteyksiin, ja Suomen itänaapuri on tässä kiinnostava.
 – Voin kuvitella, että yhteyksillä Venäjään on suuri merkitys, Sarnecki sanoo.
 Kriminologian professori Jerzy Sarnecki Tukholman yliopistosta. Mike Toivonen / Yle
 Tukholman yliopiston kriminologian professori Sarnecki pitää mahdollisena, että ruotsalainen rikollisuus leviää muihin Pohjoismaihin, mutta niin ei välttämättä tarvitse tapahtua. Se riippuu professorin mukaan siitä, kuinka muut Pohjoismaat ja myös Ruotsi onnistuvat taistelemaan tämän tyyppistä rikollisuutta vastaan.
 Raaka rikollinen kulttuuri syntyi muutama vuosi sitten
 – Tämä on meillekin uusi ongelma. Se alkoi vasta muutama vuosi sitten, mutta on sen jälkeen juurtunut yhteiskuntaamme. Meille on syntynyt raaka rikollinen kulttuuri, johon kuuluvat kovat otteet, tappaminen, ampuminen, piittaamattomuus omasta elämästä ja poliisin provosoiminen, Sarnecki kuvailee.
 Rikolliset tulevat Sarneckin mukaan Ruotsissa alueilta, jotka ovat sosiaalisesti "hyvin haavoittuvaisia", ja monessa kohdassa ruotsalainen koulu ja päiväkoti esimerkiksi ovat epäonnistuneet.
 – Nyt näemme näiden laiminlyöntien lopputuloksen. Olemme sallineet tiettyjen nuorten kasvaa vailla kiinnekohtaa ruotsalaiseen yhteiskuntaan.
 Professorin mukaan on kyse sekä olemassa olevan ongelman kohtaamisesta että vastaavan ennalta ehkäisemisestä tulevaisuudessa.
 Ilkka Kemppinen / Yle
 Eniten lisääntyneet huumausainerikokset
 Alkuvuonna Ruotsissa ilmoitettiin kaikkiaan 757 000 rikosta. Se on prosentin enemmän kuin samaan aikaan edellisvuonna.
 Oheisesta tilastosta näkee, että viime vuodesta eniten lisäystä on huumausainerikoksissa. Toisena ovat petoksiin liittyvät rikokset ja kolmantena henkilöön kohdistuvat rikokset ja vahingonteot.
 Petokset -rikosnimikkeellä ilmoitettuihin rikoksiin lasketaan muun muassa luottokorttirikokset ja identiteettirikokset, joita oli eniten petos -nimikkeen alla. Tiedot löytyvät  Kriminalstatistik  2019 -tilastoista, joissa on ennakkotietoa tämän vuoden luvuista.
 Henkilöön kohdistuvat rikokset ovat pääosin pahoinpitelyjä, häirintää ja ahdistelua sekä laittomia uhkauksia. Muita samaan kategoriaan kuuluvia rikoksia ovat kuolemaan johtanut väkivalta, kuolemantuottamus tai ruumiinvamman tuottamus, seksuaalirikokset, törkeä vapauden riistäminen ja naisiin kohdistuva väkivalta.
 Kuolemaan johtaneita väkivaltaisia rikoksia ilmoitettiin viime vuonna 108, mikä on viisi vähemmän kuin vuonna 2017, jolloin tapauksia oli 113. Viime vuonna kuolemaan johtaneissa väkivaltarikoksissa ampuma-aseita käytettiin 43 tapauksessa. Valtaosassa surmatöitä kuolema aiheutettiin jollain muulla tavalla.
 Alkuvuonna vähenivät eniten varkaudet ja erityisesti taskuvarkauksista ja asuntomurroista ilmoitettiin viime vuotta harvemmin.
 Lue lisää:
 Ylen tieto: Porvoon epäillyt ampujat puhuvat suomea – Lehtitiedot: epäillyt ovat veljeksiä ja asuneet Suomessa   Kaksi Ruotsin kansalaista otettu kiinni, tehtävä liittyi omaisuusrikokseen – Nämä asiat tiedämme Porvoon ampujista ja poliisin tutkinnasta
 Kolme ampumista yhtenä viikonloppuna – poliisit kertovat, miten elää uhkien kanssa: "En usko, että tämä tulee kenellekään yllätyksenä"

Ruotsalainen kriminologi: Ilmeisesti järjestäytynyt ruotsalainen   rikollisuus oli asialla Porvoossa


Summary: Tiistaina maailman pelimarkkinoilla julkaistava peli on suomalaisen Remedyn uusin miljoonaponnistus.

Control -pelin ensimmäiset arvostelut julkaistiin maanantaina iltapäivällä. Pelialan suurimmissa medioissa suomalaisen Remedyn peli on saanut osakseen pääosin kehuja.
 Kiitosta tulee pelin vinksahtaneesta maailmasta sekä siitä, että pelissä on räiskinnän lisäksi yliluonnollisia supervoimia, kuten telekinesiaa ja levitointia. Kritiikkiä tulee sen sijaan pelin töksähtävästä lopusta.
 Remedyn Control-pelissä liikutaan surrealistisessa maailmassa, jota on verrattu David Lynchin tv-sarjoihin ja elokuviin. Remedy
 IGN-pelimedian  Jonathon Dornbush  toivoo  Controlin  pelattuaan, että Remedy tekisi enemmänkin pelejä.  Hän kehuu arviossaan  pelin paranormaalia maailmaa, joka imaisee mukaansa. Dornbush pitää pelin käsikirjoitusta ja erityisesti sen sivujuonteita onnistuneina. Pelikokemuksen tekee arvioijan mukaan nautinnolliseksi yliluonnollisten voimien käyttäminen.
 PC Gamerin  James Davenport   antaa Controlille arvioksi  88/100. Hänen mielestään peli on Remedyn oudoin, mutta juuri se tekee siitä kiehtovan. Arviossa tulee kritiikkiä liian ohueksi jäävästä päähenkilöstä sekä tarinan liian nopeasta lopusta.
 Martti Suosalo näyttelee yhtä Control-pelin hahmoista. Hän esittää suomalaista talonmiestä, joka sutkauttelee suomalaisia sanontoja rallienglannilla. Remedy Entertainment
 "Peli josta puhutaan sukupolvien ajan" . Näin hehkuttaa puolestaan Gamesradar-sivuston  Sam Loveridge .  Hän antaa pelille  4,5 tähteä. Hänen mielestään  Controllissa  pelaaja on kuin keskellä jännittävää tv-sarjaa. Kehuja tulee myös uniikista pelaamisympäristöstä, ilmiömäisistä henkilöistä ja suoranaisesta hulluudesta. Hän antaa pelille 4,5 tähteä. Loveridgen ainoa kritiikki koskee pelin loppua. Se päättyy kuin seinään ja tuntuu siksi viimeistelemättömältä.
 Metro-julkaisun brittiläisessä arviossa   Control  saa pisteet 8/10. Peliä pidetään yhtenä tämän vuoden nautinnollisimmista action-peleistä. Arviossa ihastellaan kaikkien aikojen parasta telekinesian käyttöä pelissä. Miinusta tulee esimerkiksi puolitiehen jääneestä juonen ja henkilöiden kehittelystä.
 Control-pelissä käytetään perinteisten aseiden lisäksi yliluonnollisia kykyjä kuten telekinesiaa. Remedy Entertainment
 Control -peliä hehkutetaan myös kotimaisilla pelisivustoilla. Mikrobitin  Jori Virtanen   kirjoittaa , että peli on yksi tämän vuoden tapauksista sekä merkkiteos, jota tullaan jäljittelemään. Muropaketin  Ilari Hauhian   mielestä   Control  on viiden tähden täysosuma, jota ei malta laskea käsistään. Konsolifin-sivuston  Jaakko Herranen  sen sijaan  pitää peliä  Remedyn ensimmäisenä hutilaukauksena, joka ei yllä pelitalon aiempien tuotosten rinnalle.
 Lue lisää:
 Remedyn Control on vuoden suurimpia kotimaisia kulttuurituotteita – ylittääkö peli odotukset vai ajaako se tekijänsä talousahdinkoon?
 Martti Suosalo näyttelee hahmoa Remedyn uudessa pelissä: "Kun mä kotona kerroin lapsille meneväni tämmöiseen, niin ne oli ihan että etkä!"
 Pelit ovat jo niin realistisia, että ne tarvitsevat omat vaatesuunnittelijansa: Näin Heli Salomaa puki Remedyn odotetun Control-pelin hahmot

Remedyn Control-peliä hehkutetaan ensiarvioissa: "Vuoden nautittavimpia action-pelejä"


Summary: Sundström on toiminut Stora Enson toimitusjohtajana vuodesta 2014.

Toimitusjohtaja  Karl-Henrik Sundström  jättää metsäyhtiö Stora Enson ensi vuonna. Yhtiön tiedotteen mukaan Sundström jatkaa nykyisessä tehtävässään toistaiseksi ja lähtee yhtiöstä ensi vuoden ensimmäisen neljänneksen aikana. Hallitus on alkanut etsiä hänelle seuraajaa.
 Yhtiön hallituksen puheenjohtaja  Jorma Eloranta  kehuu, että Sundströmin kaudella Stora Ensosta on tullut johtava yhtiö vastuullisuudessa.
 – Hän vaikutti suuresti Stora Enson kehittymiseen uudistuvien materiaalien yhtiöksi ja ohjasi yhtiötä kohti vastuullista kannattavaa kasvua.
 Sundström aloitti työnsä Stora Ensossa vuonna 2012, ja hänet valittiin toimitusjohtajaksi vuonna 2014. Hän täyttää ensi vuonna 60 vuotta.

Stora Enson toimitusjohtaja jättää yrityksen ensi vuonna


Summary: Onko vaaleilla uhkapeliä palaavalle Salvinille jäämässä käteen Musta Pekka?

Italian hallituskriisi saattaa sittenkin ratketa ilman vaaleja. Populistinen Viiden tähden liike ja keskusta-vasemmistolainen Demokraattinen puolue ovat löytämässä sovun hallituksen muodostamiseksi.
 Puolueiden välisissä neuvotteluissa on hiertänyt se, että  Luigi Di Maion  johtama Viiden tähden liike tahtoisi mahdollisen yhteishallituksen johtoon väistyneen hallituksen pääministerin  Giuseppe Conten .
 Demokraattinen puolue on karsastanut Conten ottamista seuraavankin hallituksen johtoon. Tämän päiväisten neuvotteluiden jälkeen näyttää kuitenkin siltä, että Conte saattaisi kelvata myös keskusta-vasemmiston johtajalle  Nicola Zingarettille .
 Puolueiden on määrä neuvotella vielä tänään sitoutumattoman Conten kanssa.
 Italian populistihallitus hajosi aiemmin tässä kuussa, kun oikeistopopulistinen La Lega lähti Viiden tähden liikkeen kanssa muodostamastaan yhteishallituksesta.
 Matteo Salvinin  johtaman La Legan toive on ollut uusien vaalien pitäminen, koska puolueen kannatus on noussut mielipidetiedusteluissa ohi Viiden tähden liikkeestä.
 Italian presidentti  Sergio Mattarella  on suhtautunut toistaiseksi kielteisesti uusien vaalien järjestämiseen. Hän haluaisi maahan nopeasti hallituksen, jotta Italian ensi vuoden budjetti saataisiin käsiteltyä.
 Presidentti Mattarella on antanut Viiden tähden liikkeelle keskiviikkoon saakka aikaa saada hallitus kasaan.

Italia välttymässä vaaleilta – uutta hallitusta kasataan entisen pääministerin ympärille


Summary: Britanniassa ei ole 74 vuoteen keskeytetty parlamentin toimintaa yhtä pitkäksi ajaksi kuin nyt, kirjoittaa Ylen toimittaja Pasi Myöhänen Lontoosta.

Pääministeri  Boris Johnson   ilmoitti keskiviikkona , että parlamentin toiminta keskeytetään viimeistään 12.9., ja se palaa tauolta vasta 14.10. Päätös tuli Britanniassa shokkina, vaikka pääministerin tiedettiin selvitelleen sen laillisia mahdollisuuksia. Brittidemokratian tradition vastaisena nähdyn toimen uskottiin olevan liian häikäilemätön veto jopa Johnsonille.
 Nyt tiedetään, että Johnsonin lupaus toteuttaa brexit “keinolla millä hyvänsä” ei tarkoita vain sitä, että hän on valmis taloudellisesti tuhoisaan sopimuksettomaan EU-eroon. Se tarkoittaa myös sitä, että Johnson on valmis polkemaan Britannian demokraattisen perinteen jalkoihinsa.
 Johnson väitti, että hallituksen vuosittaista ohjelmanjulistusta edeltävä keskeytys järjestetään, koska hallituksella on kiire päästä toimiin esimerkiksi työttömyyden kitkemiseksi ja poliisivoimien vahvistamiseksi.
 Perustelu ei kuitenkaan kestä päivänvaloa.  Yleensä kuningatar  Elisabetin  puheessaan lukemaa hallituksen vuosisuunnitelman julistusta edeltää muutaman päivän tauko. Nyt Britannian eduskunnan ovet ovat menossa kiinni liki viideksi viikoksi. Se on pisin keskeytys sitten vuoden 1945.
 Johnsonin toimia on vaikea nähdä muuten kuin yrityksenä estää Britannian kansanedustuslaitoksen puuttuminen hänen brexit-suunnitelmiinsa, kun ottaa huomioon keskeytyksen pitkän keston ja ajankohdan juuri lokakuun 31. päivän EU-eropäivän alla.
 Boris Johnsonin vastustajien kommentteja  ei tarvinnut odottaa kauaa. Skotlannin kansallisuolueen johtaja  Nicola Sturgeon  kuvaili Johnsonin suunnitelmia “diktaattorin käytökseksi”. Parlamentin puhemies  John Bercow  sanoi, että kyseessä on “perustuslaillinen häväistys”.
 Johnsonin oman konservatiivipuolueen kansanedustaja  Dominic Grieve  sanoi istuntokauden keskeyttämisen muistuttavan vallankaappausta ja pääministerin käyttäytyvän vallankumouksellisen tavoin.
 Kovimman linjan EU-eromieliset riensivät kuitenkin Johnsonin tueksi. He katsovat, että jopa kansanedustuslaitoksen sulkeminen on perusteltua, jos vuoden 2016 kansanäänestyksen EU-erotahtoa ei saada muuten täytäntöön.
 Britannian pääministeri Boris Johnson. Neil Hall / EPA
 Se, että Johnsonin linja ajaa maata kohti sopimuksetonta EU-eroa, ei intomielisiä brexitin kannattajia hetkauta – huolimatta siitä, että taloudellisesti haitallinen äkkibrexit on kaukana siitä EU-eron auvosta, jota erokampanja lupasi.
 Kansanedustajien enemmistö on sopimuksetonta brexitiä vastaan . He pyrkivät nyt estämään sen lainsäädännöllisin keinon ennätysvauhtia ennen istuntokauden keskeyttämistä.
 Onnistumisesta ei ole takeita.
 Samalla ennenaikaisten vaalien todennäköisyys kasvaa entisestään. Osa konservatiivipuolueen kansanedustajista on valmis äänestämään Johnsonia vastaan epäluottamusäänestyksessä pysäyttääkseen sopimuksettoman brexitin.
 Johnson saattaa jopa laskea ennenaikaisten vaalien varaan . Vaaleissa Johnson voisi esiintyä EU-jäsenyydestä äänestäneen kansan edustajana Britannian kansanedustuslaitosta vastaan. Se olisi populistinen veto, joka olisi kuin Boris Johnsonin sankarin,  Winston Churchillin  toisen maailmansodan aikaisten vastustajien pelikirjasta.
 Britannian uuden pääministerin valmiutta röyhkeisiin tekoihin oman uran edistämiseksi ei kannata aliarvioida. Nyt Johnsonin ura on sidottu brexitin toteuttamiseen.
 Lue lisää:
 Pääministerin esityksestä Britannian parlamentin istuntokausi lyhenee selvästi – aika Brexitin käsittelyyn jää vähäiseksi
 Britannian oppositiopuolueet yrittävät estää sopimuksettoman brexitin kaikin keinoin – Corbynilta pyyntö myös konservatiiveille
 Analyysi: Boris Johnsonilla on häikäilemätön suunnitelma – Britannian pääministeri on valmis riskeeraamaan Pohjois-Irlannin rauhan ja syyttämään tilanteesta EU:ta

Analyysi: Britannian parlamentin istuntokauden keskyttäminen oli brexit-fanaatikkojen päiväuni – pääministeri Boris Johnson teki siitä totta


Summary: Presidentti Mattarellan odotetaan vahvistavan vielä tänä iltana, kuka alkaa muodostaa uutta hallitusta.

Italian oppositiossa olevan Demokraattisen puolueen puheenjohtaja  Nicola Zingaretti  on tavannut presidentti  Sergio Mattarellan . Zingaretti kertoi presidentille, että puolue on valmis muodostamaan hallituksen Viiden tähden liikkeen kanssa.
 Demokraattinen puolue hyväksyy pääministeriksi edellistä hallitusta johtaneen  Giuseppe Conten , joka on myös Viiden tähden liikkeen ehdokas tehtävään.
 Keskusta-vasemmistolainen Demokraattinen puolue ja populistinen Viiden tähden liike ovat aiemmin olleet poliittisesti varsin eri linjoilla. Puolueet ovat nyt löytäneet toisensa, kun Viiden tähden liikkeen ja oikeistolaisen ja maahanmuuttovastaisen Lega-puolueen hallitus kaatui aiemmin elokuussa.
 Jos neuvottelut etenevät odotetusti, presidentti Mattarella voi asettaa Conten tänä iltana tai viimeistään torstaiaamuna hallitustunnustelijaksi.
 Viiden tähden liike palasi neuvottelupöytään – kertoivat Conten kelvanneen demokraateille

Italian Demokraattinen puolue kertoi hallitushaluistaan presidentille – Viiden tähden liike kumppanina


Summary: Matka Atlantin yli kesti kaksi viikkoa. Veneen arvioidaan saapuvan hieman ennen iltakymmentä Suomen aikaa.

Ruotsalaisen ilmastoaktivistin  Greta Thunbergin  kaksi viikkoa kestänyt nollapäästöinen valtameripurjehdus on nyt ohi.
 Thunbergin veneen kapteeni  Boris Herrmann  on  kertonut Twitterissä , että seurueen purjevene odottaa ankkurissa Coney Islandin edustalla maahantulo- ja tulliasioiden takia.
 Thunbergin seurue saapuu Manhattanin lounaiskärjessä sijaitsevaan North Cove Marina -venesatamaan tämänhetkisten arvioiden mukaan hieman ennen iltakymmentä Suomen aikaa.
 Tältä näyttää seurueen matka
 Malizia 2:n matka yli Atlantin on edennyt suurinpiirtein aikataulussa. Ilkka Kemppinen / Yle
 Lue myös :
 Ilmastoaktivisti Greta Thunbergin purjehdus New Yorkiin lähestyy loppuaan – veneen paluumatkan järjestäminen aiheuttaa kuitenkin lentopäästöjä
 Ilmastoaktivistin odotettu purjehdus alkoi – katso videolta Greta Thunbergin vilkutukset Plymouthissa

Ruotsalaisen ilmastoaktivistin Greta Thunbergin pitkä purjehdus on ohitse – seuraa täältä veneen saapumista


Summary: Valtava purjelaiva jouduttiin sijoittamaan isoille risteilyaluksille tarkoitettuun laituriin.

Kotkan Kantasatamassa seisoo jättimäinen huvijahti, joka saa ympäröivät maisemat näyttämään kovin vaatimattomilta.
 Jahdin omistaa venäläinen miljardööri  Oleg Burlakov , ja sitäpidetään yhtenä maailman suurimmista ja erikoisimmista purjelaivoista. Jahti on maksanut jopa  200 miljoonaa dollaria .
 Kotkasta se oli pyytänyt laituripaikkaa ollessaan liikkeellä Pietarissa.
 – En tarkkaan tiedä, miksi se tuli tänne. Se ei ole velvollinen kertomaan meille asioistaan, koska kyseessä on huvialus, kertoo liikennejohtaja  Markku Koskinen  Haminakotkan satamasta.
 Black Pearlin takilan tekniikka on hyvin erikoinen. Olli Törönen / Yle
 Black Pearl on kokonsa vuoksi sijoitettu Kotkassa samaan laituriin, jossa risteilijätkin käyvät. Sitä varten on jouduttu tekemään Kotkassa muitakin erityisjärjestelyjä.
 – Kotkan kaupungin palvelut on tarkoitettu huomattavasti pienemmille veneille. Se tarvitsi esimerkiksi narumiehiä eli kiinnittäjiä ja irrottajia, kertoo Koskinen.
 Aluksen koosta kertoo jotain se, että osa Kotkassa tänä kesänä käyneistä risteilyaluksista on ollut sitä pienempiä.
 Purjeet levälleen nappia painamalla
 Hollannissa rakennettu noin 105-metrinen alus kalpenee pituudessa maailman suurimpana pidetylle purjelaivalle Sedoville, mutta Black Pearlin mastot ovat korkeammat. Ne ulottuvat yli 70 metrin korkeuteen. Takilan Dynarig-tekniikka on hyvin erikoinen.
 Laivan rakentaneen  Oceancon nettisivuilla  kerrotaan, että purjeet saa levälleen nappia painamalla seitsemässä minuutissa. Purjekangasta on lähes 3000 neliötä.
 – Pelkkä kangas on maksanut muutaman talon verran. Purjeita ei nosteta, vaan kangas on mastojen sisällä. Mastot myös kääntyvät kokonaisuudessaan purjeen mukana, kertoo Markku Koskinen.
 Kotkan kaupungin palvelut on tarkoitettu huomattavasti Black Pearlia pienemmille veneille. Olli Törönen / Yle
 Poikkeuksellista purjeissa on myös se, että ne ovat mustat.
 – Tarinan mukaan Black Pearl -nimi tulee suoraan Pirates of the Caribbean -elokuvasta.
 Koskisen mukaan alus on myös ympäristöystävällinen.
 – On siellä moottorikin, mutta se on tehty omavaraiseksi purjelaivaksi. Se pystyy kulkemaan erittäin pienillä päästöillä ja polttoainemäärillä.
 Kauaa Black Pearl ei Kotkassa viivy. Koskisen mukaan se lähtee jo yön aikana tai viimeistään torstaiaamuna.

Venäläismiljardöörin loistojahti ei ollut mahtua satamaan Suomessa – Pirates of the Caribbeanin mukaan nimetyssä Black Pearlissa on mustat purjeet


Summary: Toimitusjohtaja Antti Mäkisen mukaan Solidiumin asema on "aika vakaa".

Kun valtion omistajaohjausyhtiö Solidium perustettiin, yhtenä tavoitteena oli rakentaa palomuuria poliitikkojen ja pörssiyhtiöiden välille.
 Yhtiölle annettiin 5,5 miljardin euron arvosta osakkeita apporttina. Se tarkoittaa muuna kuin rahana tehtävää sijoitusta.
 Nyt – kymmenen vuotta toimittuaan – Solidium on palauttanut valtiolle voitonjakona pääomaa saman verran.
 Solidiumin tehtävänä on sijoitustensa kautta vahvistaa ja vakauttaa kotimaista omistusta pörssiyhtiöissä ja kasvattaa pitkäjänteisesti omistustensa arvoa.
 Poliitikkojen suunnalta tärkeä ohjauksen väline on Solidiumille annettava toimiohje. Mutta millainen toimiohje istuisi nyt parhaiten?
 – Kun me yritämme olla pitkäjänteinen omistaja meidän yhtiöille, me toivomme että valtio olisi pitkäjänteinen omistaja Solidiumille. Ja sitä kautta mahdolliset muutokset olisivat maltillisia ja ne tehdään pitkän aikavälin aikana eikä lyhyellä tähtäimellä, toivoo Solidiumin toimitusjohtaja  Antti Mäkinen .
 Uudet nuotit syksyllä - tahtilajin toivotaan säilyvän rauhallisena
 Hänen mukaansa uusi, Rinteen hallituksen toimiohje on todennäköisesti tulossa syksyllä.
 – Meillä on se käsitys, että Rinteen hallituksen tavoitteena on tämän syksyn aikana antaa uusi toimiohje. Valmisteluvaiheesta en osaa sanoa sen tarkemmin. Yleensä hallitukset toimikautensa alkuvaiheessa antaa uuden toimiohjeen ja näin varmasti tapahtuu tälläkin kertaa.
 Mäkinen katsoo, että Solidiumin asema on varsin vakaa. Yhtiön  osakesijoitusten arvo  oli kesäkuun lopussa runsaat 7,7 miljardia euroa.
 – Koen että Solidium on aika pitkälle hyväksytty, ymmärrettävä toimija. On nähty, että se on ollut myös taloudellisesti hyvä veronmaksajille. Koen, että asema on aika vahva.
 Aika ajoin keskustellaan siitä, onko valtio pörssiyhtiöiden kannalta hankala omistaja. Solidiumissa asia koetaan toisin.
 Ankkurina tuulisilla markkinoilla
 – Jos me katsomme yhtiöidemme omistusta ja verrataan niiden arvostusta sellaisiin, joissa ei ole valtio-omistusta, niin mitään arvostuseroa ei löydy. Luulen että sijoittajat laajasti kokevat, että Solidium on toiminut hyvin vastuullisesti. Voisi jopa väittää, että tietyssä tilanteessa koetaan hyvin positiivisesti, että siellä on tällainen ankkuriomistaja, jolla on myös varaa olla omistaja, eli me pystytään näitä yhtiöitä jopa tukemaan.
 Mikäli hallituksen suunnittelemien tulevaisuusinvestointien rahoituksessa käännytään Solidiumin puoleen, toivotaan rauhallisia liikkeitä.
 – Meidän toivomus on, että jos meitä pyydetään jotain myymään, se tehdään suunnitelmallisesti ja pitkäjänteisesti, eikä hätiköiden niin että jotain taloudellisia arvoja siinä menetettäisiin.
 Silti vain yksi omistaja muiden joukossa
 Yhtiöiden vähentäessä työntekijöitään on toisinaan vaadittu, että valtion tulisi käyttää omistustensa tuottamaa valtaa. Mutta ymmärtävätkö poliitikot, että pörssiyhtiöiden omistajana ei voida mennä puuttumaan yritysten yksittäisiin toimiin?
 – Luulen, että se on nyt erittäin hyvin ymmärretty ja sisäistetty. Ei ainoastaan poliitikot vaan myös kansa ymmärtää sen.
 Mäkinen ottaa esimerkiksi Solidiumin sijoituksen teleoperaattori Elisaan.
 – Elisassa meillä on kymmenen prosenttia, mutta siellä on 90 prosenttia muilla. Eihän me voida mennä sinne yksin määräilemään meidän kymmenellä prosentilla ja luulen että kaikki ymmärtävät sen. Ne ovat kotitalouksia, ne ovat äänestäjiä. Kyllä siinä täytyy muistaa, että me olemme vain yksi omistaja muiden joukossa, sanoo Mäkinen.

Kymmenvuotias ja 7,7 miljardin euron osakesalkku - Solidium odottaa Rinteen hallitukselta uutta toimiohjetta


Summary: Suomen uimahalleissa kielletään paljon – ja se voi pahimmillaan estää uimataidon oppimisen.

Suomen uimaopetus- ja hengenpelastusliitto (SUH)

Mustan labradorinnoutajan tassut rapisevat maata vasten Karhulan uimahallin pihalla Kotkassa.Koiran yllä on valjaat, joissa on kiinni metallinen kahva. Siitä pitää kiinni  Jamppa Mikkola.
 39-vuotias Mikkola sokeutui kymmenisen vuotta sitten perinnöllisen silmäsairauden seurauksena. Nyt hänen silminään toimii 7-vuotias opaskoira  Vilka .
 Karhulan uimahalli on Mikkolalle tuttu paikka. Hän on käynyt uimassa siellä pienestä pojasta saakka – kun hän vielä näki. Tällä kertaa Mikkolan tarkoituksena ei kuitenkaan ole mennä uimaan, eikä se vielä koiran saattamana olisi mahdollistakaan. Pian kuitenkin on.
 – Opaskoira on pärjäämiseni kannalta enemmän kuin tärkeä. Ei sitä osaa edes sanoin kuvailla, toteaa Jamppa Mikkola. Juulia Tillaeus / Yle
 Kotkan kaupunki on hankkimassa uimahalleihin häkkejä, joihin opaskoiran voi jättää uintireissun ajaksi. Tarkoituksena on helpottaa opas- ja avustajakoiria käyttävien uimahallikäyntejä.
 Aiemmin tänä vuonna Kotkan uimahalleissa sallittiin burkini-uimapukujen käyttö koululaisryhmille sekä uimapuvun käyttö saunassa transihmisille. Tarkoituksena on edistää yhdenvertaisuutta. Muutokset ovat lähteneet asiakkaiden toiveista.
 – Liikuntaa pidetään tietyllä tavalla kaikkien ihmisten perusoikeutena. Kun siihen on mahdollisuus mahdollisimman monella eri tavalla, se tietysti auttaa myös siinä, että ihmiset ovat paremmassa kunnossa. He voivat paremmin eivätkä sairastele niin paljon, toteaa Kotkan kaupungin liikuntapäällikkö  Esko Halonen .
 Kotkan liikuntapäällikkö Esko Halonen uskoo, että koirahäkit saadaan sijoitettua uimahallien aulatiloihin niin, että koirien on hyvä odottaa käyttäjiään niissä. Juulia Tillaeus / Yle
 Kotka on edelläkävijä. Monissa kunnissa uimahallissa on liikaa sääntöjä – ja ne saattavat pahimmillaan estää uimataidon oppimisen.
 ''Tänne ei sitten uimashortseissa tulla uimaan''
 Uimahallien säännöissä on Suomen uimaopetus- ja hengenpelastusliiton puheenjohtaja  Jukka Rantalan  mukaan paljon kehitettävää – tai oikeastaan karsittavaa.
 – Kyllä kunnissa on liian ahtaita sääntöjä. On kuntia, joissa on joku liikuntatoimenjohtaja tai uimahallipäällikkö on tehnyt yksinvaltiaan päätöksen ja todennut, että tänne ei sitten muuten uimashortseissa tulla uimaan. Sitä ei ole välttämättä edes luottamuselimissä käsitelty.
 Rantalan mukaan olisi tärkeää, että turhista säännöistä luovuttaisiin, jotta kynnys uimahalliin menemiseen madaltuisi. Yksi iso ongelma on juuri se, että peittävämpiä uima-asuja ei kaikkialla sallita.
 – On hyvä juttu, jos saamme niin sanottuja ''munauikkareita'' häpeävän teinin uimaan antamalla hänen käyttää lahkeellisia uimashortseja. Ja jos mennään 10 vuotta taaksepäin, kilpauimareiden kilpa-asut olivat nilkkaan asti ulottuvia kokovartalopukuja. Miksi emme päästä naisia burkinin kanssa altaaseen?
 Burkini on musliminaisten peittävä uima-asu, johon kuuluu hupullinen tunika ja pitkät housut. Kuva Espoonlahden uimahallista. Antti Kolppo / Yle
 Burkinien käyttökieltoa on usein perusteltu hygieniasyillä. Rantalan mielestä kielto on aiheeton, kunhan altaassa käytettävät asut ovat puhtaita ja uimiseen tarkoitettua materiaalia.
 – Suurin lika tulee siitä, ettei peseydytä. Kun naiset tulevat altaaseen meikit kasvoillaan ja kolme pulloa hiuslakkaa päässään, se lian määrä on ihan jäätävä. Sellaista likamäärää ei pysty uikkareilla altaaseen kantamaan, mitä ihminen sinne jättää, jos ei peseydy suihkussa ennen altaaseen menoa.
 Rantala on huolissaan siitä, että uimahalliin menon estävien sääntöjen vuoksi uimataito voi jäädä oppimatta. Rantalan mukaan iso osa uimarantojen pelastustehtävistä kohdistuukin ulkomaalaisiin.
 – Heillä ei ole kokemusta vedestä eikä käsitystä omasta uimataidosta. Itsekin viime kesänä pelastin yhden ulkomaalaistaustaisen hukkumiselta. Vesi on niin iso ja tärkeä elementti Suomessa, että kyllä se kulttuuri, turvallisuus ja ennen kaikkea uimaan opettaminen on tärkeää.
 Suomen uimaopetus- ja hengenpelastusliitto pyrkii puuttumaan ongelmaan yhdessä Raisiossa sijaitsevan monikulttuurisen koulun kanssa. Koulussa on opiskelijoita kymmenistä eri maista, ja se on samassa pihapiirissä uimahallin kanssa. Tarkoituksena on kehittää ulkomaalaisille monikulttuurinen uimaopetuskoulutus.
 – Sitä kautta voimme saada Suomeen jopa päteviä uimaopettajia, joiden kansallisuus ei ole suomi. Näin madallettaisiin kynnystä järjestää uimakouluja vaikka arabiaksi.
 Lisää liikuntaa
 Vilka ohjaa Jamppa Mikkolan sisään uimahallin ovista, ja aulan poikki kahvioon. Mikkola ostaa virvoitusjuoman, ja Vilka vie käyttäjänsä pöydän ääreen.
 Labradorinnoutaja Vilka on 7-vuotias opaskoira. Juulia Tillaeus / Yle
 Mikkola tuntee Karhulan uimahallin niin hyvin, että hän pystyy käymään uimassa ilman avustajaa, kunhan vain ensin pääsee hallille. Opaskoirien häkit ovat Mikkolan mielestä hyvä uudistus, kunhan niiden sijoittelu toteutetaan koiran kannalta oikein.
 – Häkit pitäisi saada sellaiseen paikkaan, etteivät muut ihmiset pääse häiriköimään koiria. Opastaminen ja avustaminen on aika rankkaa työtä koiralle. Kyllä siinä pitää huilata aina kun vaan mahdollista, Mikkola pohtii.
 Kotkan kaupungin liikuntapäällikkö Esko Halonen uskoo, että aulatilaan saadaan koirille turvallinen ja hyvä paikka.
 – Pystymme varmasti kiinteistöisännän kanssa tekemään aulatilaan sellaisia ratkaisuja, että häkkien sijoituspaikka ei ole ihan kaikkien ihmisten kulkureitin varrella ja koira saa olla rauhassa asiakaskäynnin aikana. Häkit sijoitetaan niin, että kassalta on näköyhteys niihin, ja henkilökunta pystyy seuraamaan tilannetta.
 Opaskoira tietää olevansa töissä silloin, kun sillä on valjaat yllään. Juulia Tillaeus / Yle
 Joissakin Suomen uimahalleissa opas- ja avustajakoirille on järjestetty erillisiä tiloja, joihin ne voi jättää uimareissun ajaksi. Kotkan kaavailemia häkkejä ei ainakaan Suomen Uimaopetus- ja Hengenpelastusliiton puheenjohtaja Jukka Rantalan tietojen mukaan ole muualla.
 Kaupungin tekemät sääntömuutokset ilahduttavat Rantalaa.
 – Toivon koko sydämestäni, että tällainen leviäisi ympäri Suomea. Jos yksikin ihminen saadaan näin liikkumaan, se maksaa aina itsensä takaisin. Se on ihan loistava juttu.
 Vanhojen hallien vaikeus
 Samaan aikaan kun joidenkin ihmisten uimareissut kaatuvat sääntöihin, liikuntarajoitteisille uimahallikäynnit tulevat jatkuvasti helpommiksi. Uudet hallit rakennetaan esteettömiksi, ja vanhoja pyritään peruskorjaamaan mahdollisuuksien mukaan.
 – Vanhoissa uimahalleissa joudutaan osin menemään vanhan ehdoilla, eikä esteettömyys täysin toteudu. Pyrkimys on siihen, että kaikki hallit olisivat esteettömiä, kertoo Uimahalli- ja kylpyläteknisen yhdistyksen puheenjohtaja  Jukka Maja .
 Laitosmies Mika Riikonen esittelee Karhulan uimahallin inva-pesutilojen kääntyvää pesuallasta. Juulia Tillaeus / Yle
 Majan mukaan vanhoissa uimahalleissa esteettömyyden toteuttamista voi vaikeuttaa esimerkiksi hallin pieni koko.
 – On hyvin yleistä, että vanhassa uimahallissa altaan ja seinien välissä on esimerkiksi vain vajaa metri tilaa. Sinne ei sitten pysty tekemään luiskaa tai portaita, tai sitten sinne ei mahdu allasnostinta.
 Liikuntarajoitteisille pyritään tekemään uimahalleihin omat sauna- ja pesutilat. Sitäkään tilat eivät Majan mukaan aina salli.
 – Suomessa on aina tehty, ja edelleenkin tehdään tiloista liian ahtaita. Säästetään rahaa ja tehdään niin pientä ja ahdasta kuin vain mahdollista. Esimerkiksi pyörätuolilla pitäisi päästä kääntymään ja pyörimään pesutiloissa ja saunoissa.
 Karhulan uimahallissa altaaseen pääsee allasnostimella. Juulia Tillaeus / Yle
 Vaikeuksista huolimatta vanhoissa uimahalleissa on Majan mukaan kuitenkin saatu edistettyä esteettömyyttä kohtuullisen hyvin.
 – Väestö ikääntyy ja meille tulee huonokuntoisempia ihmisiä. Terapia-altaita ja lämpimiä altaita on lisätty koko ajan. Kyllä erilaiset liikuntarajoitteet huomioidaan aika hyvinkin tänä päivänä.
 ''Pienin askelin''
 Jamppa Mikkola nousee ylös kahvion pöydästä, ja suuntaa Vilkan ohjaamana kohti uimahallin pihaa. Seuraavalla käynnillä aulassa saattaa olla jo häkki, johon koiran voisi jättää lepäämään.
 – On tosi tärkeä juttu, että yhdenvertaisuutta lisätään. Yhdenvertaisuus on menossa koko ajan parempaan päin, ja kyllä se vielä joskus tulee ihan hyväksikin. Se etenee pienin askelein, toteaa Mikkola.
 Jamppa Mikkola uskoo yhdenvertaisuuden lisääntymiseen. Juulia Tillaeus / Yle

Hengenpelastaja kypsyi pakollisiin "munauikkareihin" ja uimahallien muihin kieltoihin: "On kuntia, joissa joku on tehnyt yksinvaltiaan päätöksen"


Summary: Pääjohtaja Olli-Pekka Heinosen mukaan yksittäisissä kouluissa on tapahtunut ylilyöntejä uusien opetusmenetelmien käytössä.

Opetushallituksen pääjohtaja  Olli-Pekka Heinonen  pitää peruskoulun uusiin opetusmenetelmiin kohdistunutta kritiikkiä osin perusteettomana. Heinosen mukaan keskustelussa on vedetty pitkälle meneviä johtopäätöksiä yksittäisten koulujen toimintatavoista.
 Arvostelua on herättänyt erityisesti koululaisilta edellytettävä itseohjautuvuus. Vanhempien ja  useiden asiantuntijoiden  mukaan koululaisten vastuu omasta oppimisestaan viety liian pitkälle.
 Yle kertoi jokin aika sitten että Lappeenrannassa osa vanhemmista on  siirtänyt lapsensa toiseen kouluun , koska he kokevat että uuden opetussuunnitelman mukainen opetus jättää heidän lapsensa tuuliajolle. Vanhempien mielestä oppilaita ei enää opeteta.
 Pääjohtaja Olli-Pekka Heinosen mukaan opettajat yhä pääsääntöisesti opettavat. Vesa Toppari / Yle
 Pääjohtaja Heinosen mukaan ongelma ei ole uudessa opetussuunnitelmassa, vaan siinä että yksittäiset koulut ovat saattaneet "ylitulkita" opetussuunnitelman tavoitteita.
 – Tänä syksynä ollaan tilanteessa, jossa viimeinenkin vuosiluokka lähtee toimeenpanemaan uutta opetussuunnitelmaa ja alkuvaiheessa on näkynyt tiettyjä ylilyöntejä. Meillä ovat (kouluissa) ehkä jotkut asiat ylikorostuneet, mikä on synnyttänyt vääriä tulkintoja.
 – Näiden yksittäisten tapausten kautta on sitten syntynyt julkista keskustelua, sanoo Heinonen Radio Suomen Päivän haastattelussa.  Kuuntele koko haastattelu täältä.
 Heinonen: Pääsääntöisesti opettajat yhä opettavat
 Heinonen kiistää että uusi opetussuunnitelma olisi viemässä peruskoulua retuperälle.
 – Väitän että pääsääntöisesti opettajat yhä opettavat, ja tukevat sitä että kukin lapsi kehitystasonsa ja tilanteensa mukaan vähitellen kykenisi kasvamaan omatoimisuuteen. Se on tavoite, ei lähtökohta, sanoo Heinonen.
 Uudistettu opetussuunnitelma tuli voimaan alakouluissa vuonna 2016. Yhtenä tavoitteena oli peruskoulun oppimisympäristön ja työtapojen uudistaminen.
 Vanhempia kuitenkin huolettaa että lapsista on tehty koulu-uudistuksen koekaniineja. Esimerkiksi henkilökohtaisen viikkosuunnitelman tekemistä ja sen itsenäistä noudattamista pidetään liian kovana vaatimuksena alakouluikäisille.
 Heinonen muistuttaa, että opetussuunnitelmassa asetetaan kansallisen tason tavoitteet opetukselle, mutta opetuksen käytännön järjestäminen on koulujen vastuulla. Tähän autonomiaan hän ei ole valmis puuttumaan.
 – Viimeaikainen keskustelu osoittaa että kouluista kannetaan huolta. Jos ylilyöntejä tapahtuu, ne pitää hoitaa kuntoon, sanoo Heinonen.
 Lue lisää:
 Professorit kertovat, mikä uudessa opetussuunnitelmassa meni pieleen – heidän mielestään koulut ovat tulkinneet sen väärin
 "Osa oppilaista on ihan pihalla" – valvova viranomainen suomii kovin sanoin koulujen uusia opetusmetodeja
 "Maisemakonttorikoulu" on vain kaunis ihanne – selvitimme, millaisia uudet koulut oikeasti ovat ja miksi
 12-vuotiaan tytön tarina nykykoulusta nosti kohun – lasten liian suuri valinnanvapaus kerää rajua kritiikkiä: "On menty liian pitkälle"
 Koulu aloitti huippumodernin opetuksen, jossa opettajat päivystävät "torilla" ja lapset opiskelevat yksin – jo useampi lapsi vaihtamassa koulua

Opetushallitus vastaa arvosteluun: Yksittäisissä kouluissa ylilyöntejä, opetussuunnitelma ei ole ongelma – "Koulu ei ole retuperällä"


Summary: Länsi-Lapissa mitattiin yli 25 asteen lukemia keskiviikkona.

Ilmatieteen laitos kertoo, että Lapissa on mitattu tänään hellelukemia.
 Erikoisen asiasta tekee se, että koskaan aiemmin Lapissa ei ole mitattu yli 25 asteen lämpötiloja näin myöhään elokuussa eli 27. päivän jälkeen.
 Ylen meteorologi  Kerttu Kotakorpi  kertoo, että lämmin ilma jatkuu myös huomenna Lapissa, mutta vielä ei voi sanoa, meneekö helleraja myös rikki.
 Lue lisää
 Helsingin Kaisaniemessä tehtiin kaikkien aikojen lämpöennätys – edellinen 74 vuoden takaa

Nyt se tapahtui taas: Kesän lämpöennätys pamahti rikki Porvoossa
 Mikä on elinaikasi lämpimin päivä kotiseudullasi? Anna syntymäaikasi ja koneemme kertoo sen sekä monta muuta sääknoppia

Historiallinen hetki Lapissa: Hellettä ennätyksellisen myöhään


Summary: Sijoittajille kulta on miinuskorkojen maailmassa entistä kiinnostavampi sijoituskohde.

Sijoittajat ovat jo hyvän tovin turvanneet maailman hyödykemarkkinoilla jalometalliin kultaan, kun osakemarkkinoita heiluttelevat eri syistä maailmalla ja Euroopassa kumpuavat talouden epävarmuudet.
 Markkinoilla on jännitetty ehkä eniten suurvaltojen kauppasotaa, joka otti uusia kierroksia viime viikonloppuna ennen teollisuusmaiden G7-ryhmän kokousta Biarritzissa Ranskassa. Sekä Yhdysvallat että Kiina kertoivat uusista tullimaksujen korotuksista toistensa tuotteille.
 Osakekurssit rauhoittuivat maanantain levottomuuden jälkeen, kun Yhdysvaltain presidentti  Donald Trump  sanoi Biarritzin kokouksen päätteeksi, että Yhdysvallat ja Kiina palaavat neuvottelupöytään.
 Kulta on sijoituskohteena houkutteleva, koska sillä ei ole korkoa. Tällä hetkellä monet korkosijoitukset kärsivät negatiivisista koroista. Pankkien talletustileiltä ei tuottoja heru, kun inflaatio huomioon ottaen talletusten korko jää negatiiviseksi. Myös monien valtionlainojen korot ovat negatiiviset.
 Kullan hinta oli keskiviikkona 1 542 dollaria unssilta eli 1 390 euroa. Vuoden alusta kullan hinta on noussut Lontoon kultapörssissä noin viidenneksen. Unssi on 31,1 grammaa. Kultamyyjät puhuvat troy-unssista, joka oli alun perin ranskalaisen Troyesin kaupungin naulan prototyypin kahdestoistaosa.
 Historiallisesti kullan unssihinta ei ole koskaan ollut näin korkealla euroissa. Vuonna 2012 tosin hinta oli dollareissa vielä korkeammalla.
 24 karaatin erikokoisia kultaharkkoja. Oikealla kilon harkko.  Kimmo Hiltunen / Yle
 Useat valtiot olleet kultaostoksilla
 Kullan hinta määräytyy, kuten muidenkin sijoitusinstrumenttien, kysynnän ja tarjonnan mukaan. Paras arvaus kullan tulevasta hintakehityksestä on päivän hinta, sillä kullan tulevaa arvoa on käytännössä mahdotonta ennakoida.
 Monet valtiot hakevat myös turvaa ja hajautusta kullasta sijoituskohteena. Merkittäviä kullan ostajia ovat viime aikoina olleet muun muassa Turkki, Kazakstan, Puola, Kiina ja Venäjä.
 Suomen Pankin kultavaranto on 49 tonnia. Se on ollut samankokoinen viime vuosina. Siitä noin puolet on säilössä Englannin keskuspankin Bank of Englandin holvissa ja osa Ruotsin keskuspankin Riksbankenin holvissa.
 Suomen Pankin kullan sijoituspaikat 51 prosenttia on säilytyksessä Isossa-Britanniassa Bank of Englandissa 20 prosenttia on Ruotsissa Sveriges Riksbankissa 18 prosenttia Yhdysvalloissa Federal Reserve Bank of New Yorkissa 7 prosenttia Sveitsissä Schweizerische Nationalbankissa ja 4 prosenttia Suomessa (Suomen Pankissa).
 Jos Matti tai Maija Meikäläinen haluaa myydä isoäidin vanhan kultaketjun, se tapahtuu joko myymällä netissä tai menemällä kullanvälittäjän pakeille myymälään. Kultakauppiaiden maksamat hinnat koruista vaihtelevat.
 Kulta hinnoitellaan vähittäiskaupassa yleensä grammoissa, ja hinta vaihtelee kullan pitoisuuden eli karaattimäärän mukaan: esimerkiksi leima 999 kertoo jalometallin määrästä tuhannesosina eli promilleina. Koru on siis 99,9 prosenttisesti kultaa eli karaatteja on 24. Mitä puhtaampi kulta, sitä kalliimpaa se on.
 Lue lisää:
 Poliisi kielsi Sanni Lainetta menemästä synnyinkuntaansa – kullasta käydään nyt kovaa taistelua, vaikka sitä ei edes pitänyt löytyä Suomesta
 Kittilän kultakaivoksen tuotanto on palannut aiemmalle tasolle

Kullan hinta kipuaa edelleen – euroissa ollaan jo historiallisissa lukemissa


Summary: Vihreät katsoo, että korkeakoulujen 60 miljoonan euron lisärahoitus pitää saada täysimääräisesti ensi vuoden budjettiin.

Sosiaalisessa mediassa on ihmetelty sisäministeri  Maria Ohisalon  (vihr.) vaisua reaktiota  Porvoon sunnuntaisiin poliisiampumisiin.
 Moni aiempi sisäministeri olisi Twitter-viestin sijaan tai lisäksi laittanut tiedotetta tai järjestänyt tiedotustilaisuuden, jossa olisi traagisten tapahtumien jälkeen vaatinut poliisille heti lisäresursseja.
 Maria Ohisalon mielestä poliisille piti antaa työrauha. Sisäministeri kertoo, että poliisijohto piti hänet ajantasalla koko operaation ajan. Tekijät saatiin lopulta kiinni  Tampereen seudulla sunnuntai-iltana.
 – Kritiikkiä tuntuu nyt tulevan joka suunnasta teki mitä tahansa. Minusta pääasia se, että viranomaiset saavat hoitaa tutkinnan kunnolla ja heille annetaan tilaa kommentoida tilannetta, koska heillä on se parhain tieto ajankohtaisista kysymyksistä, Ohisalo sanoo.
 Poliisin määrärahalisäykset valuneet it-hankkeisiin ja tiloihin
 Erityisesti kokoomuslaiset ovat älähtäneet sosiaalisessa mediassa Ohisalon näkemyksestä, että edelliset hallitukset ovat leikanneet poliisien määrärahoja.
 – Edelliset hallitukset ovat tehneet pieniä määräaikaisia lisäyksiä määrärahoihin. Ne ovat olleet paikkauksia, jotka ovat saattaneet kestää vain vuoden. Aiempien hallitusten toimet ovat olleet poukkoilevia, perustelee Ohisalo näkemystään.
 Sisäministerin mukaan ongelma on ollut se, että nämä määrärahalisäykset ovat valuneet pääosin poliisin ICT-hankkeisiin ja toimitilamenoihin.
 – Tämän takia sinne kentälle ei ole saatu nopean toiminnan poliiseja, Vihreiden eduskuntaryhmän kesäkokouksessa Hämeenlinnassa puhunut Ohisalo sanoo.
 Mitä ministeri aikoo tehdä, että rahat päätyvät nyt oikeaan kohteeseen?
 – Poliisihallinnossa ja poliitikkojen kesken on yhteisymmärrys ihan hallitus-oppositiorajojen yli, että sinne kentälle täytyy saada lisää poliiseja. Uskon, että tämä viesti on nyt tullut kuultua.
 Ohisalo muistuttaa, että nykyinen hallitus on sitoutunut kasvattamaan poliisien määrää kolmella sadalla tällä hallituskaudella.
 Sisäministeriö keskustelee asiasta valtiovarainministeriön kanssa huomenna torstaina ministeriöiden välisissä budjettineuvotteluissa.
 Suomessa on tällä hetkellä noin 7 300 poliisia, riittääkö kolmen sadan poliisin lisäys? Poliiseja eläköityy kovaa vauhtia.
 – Hallitusohjelmassa on kirjaus, että päästään 7 500 poliisiin. Tämä on askel parempaan suuntaan, mutta tietenkään tämä ei ole vielä tarpeeksi. Samoja resurssikysymyksiä on esimerkiksi rajavartiolaitoksen puolella.
 Vihreät haluavat korkeakoulurahat voimaan jo ensi vuonna
 Keskustassa on käynnissä  sisäinen kamppailu korkeakoulujen lisärahoituksesta.  Myös vihreät ovat korostaneet koulutuksen kunnianpalautusta tällä vaalikaudella.
 Pitääkö 60 miljoonan euron tasokorotus saada täysimääräisenä jo ensi vuoden talousarvioon vai voidaanko se jaksottaa koko hallituskaudelle?
 Ohisalon mukaan vihreät lähtee siitä, että lisäys olisi joka vuodelle 60 miljoonaa, kuten hallitusohjelmaneuvotteluissa on sovittu.
 – Koulutuksella on työllisyysvaikutuksia, jotka eivät näy heti. Tästä syystä koulutukseen pitäisi saada voimaan mahdollisimman pian lisäpanostusta, jotta meillä olisi 2030-luvulla osaavaa työvoimaa.

Sisäministeri Maria Ohisalo vastaa arvosteluun: "Kritiikkiä tuntuu nyt tulevan joka suunnasta, teki mitä tahansa"


Summary: Autoalan mielestä Suomi on toiminut linjakkaasti valmistellessaan kevytautolakia.

Kansainväliset organisaatiot ja sopimukset

EU-komission kriittinen kanta Suomen uuteen kevytautosääntelyyn ei Suomen autoalan mukaan voinut tulla kenellekään yllätyksenä.
 – Komission krittikki on ollut tiedossa koko ajan. Lait notifioitiin komissiolle vuosi sitten ja sieltä saadut huomautukset otettiin huomioon lopullisessa lainvalmistelussa. Sen jälkeen katsottiin, että lainsäädäntö voidaan viedä läpi, kertaa tapahtumia toimitusjohtaja  Tero Kallio  Autotuojat ja -teollisuus ry:stä.
 – Nyt sitten, kun lain voimaantuloon on kaksi kuukautta, komissio onkin yhtäkkiä terävöittänyt kritiikkiään aiemmasta uudessa huomautuskirjeessään.
 – Komissio on tässä pahasti myöhässä ja sen toiminta on huonoa hallintoa. Nyt jätetyn kritiikin paikka oli vuosi sitten.
 – Komissio ei todellakaan ansaitse puhtaita papereita toiminnastaan. Sen sijaan Suomi on toiminut lainvalmistelussaan ihan linjakkaasti, Kallio huomauttaa.
 Ei kannata hötkyillä
 Liikenne- ja viestintäministeri  Sanna Marin  (sd.) pitää vakavana EU-komission Suomelle antamaa huomautusta kevytautoista. Marinin mukaan on mahdollista, että kevytautoja koskevat lait joudutaan kumoamaan. Lakien on määrä astua voimaan marraskuussa.
 Kallion mukaan valtiovallan eli liikenne- ja viestintäministeriön ja hallituksen ei ole syytä lähteä nyt hätiköimään komission ärähdyksen takia.
 – Nyt kannattaa vetää hetki henkeä ihan rauhassa ja antaa ministeriölle työrauha. Meillä on useita vaihtoehtoja ratkaista tämä ongelma, Kallio sanoo.
 Kallion mukaan voi olla, että lakia ei tarvitse muuttaa, vaan asetuksen tarkennus riittää. Toiseksi voidaan korjata lakia ja kolmanneksi, että kumotaan viime joulukuussa hyväksytty kevytautolaki.
 – Kannattaa muistaa, että lain korjaaminen ei vaadi sen enempää aikaa kuin kumoaminenkaan.
 Kevytautosta traktori
 Komission nyt jättämä kritiikki kohdistuu lakia täydentävään ja tarkentavaan asetukseen.
 – Komisson mukaan kevytautot pitää muutoskatsastaa traktoriksi, jolla pitää voida vetää ja työntää. Toisin sanoen kevytautossa pitää olla vetokoukku.
 Toinen oleellinen kritiikki kohdistuu nopeudenrajoittimeen. Suomalaiset halauaisivat elektronisen rajoittimen, mutta komissio on huolissaan nopeudenrajoittamisen toteutuksesta elektronisella laitteella. Komissio pitäisi mekaanista muutosta parempana.
 Mopoauton korvaaja
 Kevytautot ovat tavallisia henkilöautoja, joiden nopeus on rajoitettu korkeintaan 60 kilometriin tunnissa. Ne olisi suunnattu 15–17-vuotiaille nuorille, joilla ei ole vielä henkilöauton ajokorttia.
 Niiden on ajateltu korvaavan rakenteeltaan heppoiset mopoautot, joiden enimmäisnopeus on 45 kilometriä tunnissa. Mopoautojen myynti on romahtanut kevytautolakia odotellessa.
 Lue lisää:
 Sanna Marin: Kevytautot sallivat lait joudutaan ehkä kumoamaan – "Komission huomautus on vakava"

Autoala haukkuu EU-komission toiminnan kevytautosotkussa: "Sen kriittinen kanta ei tullut kenellekään yllätyksenä"


Summary: Perhe- ja peruspalveluministeri Krista Kiuru saa syyskuussa asiantuntija-arvion, kuinka nopeasti lisäkädet hoitotyöhön voidaan saada.

Perhe- ja peruspalveluministeri  Krista Kiuru  (sd.) on koonnut pari sataa asiantuntijaa kertomaan näkemyksiään, jotta lakiesitys vanhusten hoitajamitoituksesta saadaan kuntoon. Syyskuun lopussa on Kiurun mukaan valmista.
 Asiantuntijat valmistelevat esitystä, jolla taattaisiin, että jokaista vanhusta kohden on vähintään 0,7 hoitajaa.
 Vaikeaksi esityksen tekee se, että hallitus ei voi päättää, että hoitajia olisi palkattava saman tien.  Uusia hoitajia tarvittaisiin noin 4 000.  Mutta heitä ei yksinkertaisesti ole.
 – Siirtymäajasta tulee esitys syyskuun lopussa. Tarvitsemme asiantuntija-arvion, muuten hallituksen esitys jää irralliseksi, Kiuru sanoi SDP:n ministeriryhmän ja johdon kokouksessa Savonlinnassa.
 Kiuru kuitenkin haluaa korostaa, että luku 0,7 todella kirjoitetaan lakiin.
 – Varmistan vielä kaikille epäilijöille: hoitajamitoitus kirjataan lakiin ja esitys annetaan vielä syysistuntokauden päätteeksi.
 Tarvittava määrä hoitajia vasta vuosien päästä
 Ylen hallituslähteistä saamien tietojen mukaan siirtymäajasta tullee pitkä.
 Optimistisimmat arviot ovat 2–3 vuotta, useimmat arviot 3–5 vuotta. Niin pitkään siis veisi ennen kuin tarvittavat hoitajat olisi saatu koulutettua tai houkuteltua Suomeen muista maista ja palkattua.
 Nykyinen suositus hoitajamitoituksesta on 0,5 hoitajaa vanhusta kohden. Edes tämä ei toteudu kaikin paikoin. Siksi hallitus aikoo hoitaa ensin tämän epäkohdan.
 Kun uusi laki saadaan voimaan, nykyisestä suosituksesta tulee velvoittava.
 – Ensimmäinen askel on lakipaketin osalta se, että nykyisten suositusten alle ei voi siirtymäajallakaan jatkossa mennä.
 Kiuru lupaa, että esitys hoitajamitoitoituksesta saadaan valmiiksi tämän vuoden aikana ja voimaan ensi vuonna. Siitä eteenpäin siis 0,5 hoitajaa olisi oltava joka paikassa ja siirtymäajan päätyttyä vähintään 0,7.
 Laki on työläs kirjoitettava
 Hoitajamitoituksen nostaminen oli yksi SDP:n keskeisistä vaalilupauksista ja  puolue vaati sitä kovaäänisesti edelliseltä hallitukselta . Kaikki eduskuntapuolueet olivat valmiita kirjoittamaan 0,7 mitoituksen lakiin – kokoomusta lukuunottamatta.
 Esityksen laatiminen on kuitenkin osoittautunut työlääksi. Lakiin yritetään kirjoittaa selkeästi myös se, että hoitajat tekevät nimenomaan hoitotyötä eikä muita hoitamista tukevia tehtäviä.
 Kaikkein vaativimmissa hoitopaikoissa hoitajia tarvitaan enemmän kuin 0,7 asiakasta kohden. Myös tästä niin sanotusta hoitoisuudesta on tehtävä kirjaus, jotta säädettävästä mitoituksesta ei tulisi samalla maksimimäärä.
 Lisää aiheesta:
 Analyysi: Hoitajamitoitus ei toteudu tällä hallituskaudella
 – rahoista puuttuu puolet ja niin puuttuu hoitajiakin   Mistä kaivetaan hoitajamitoituksen vaatimat yli 4 000 työntekijää, kun nytkin on vaikeaa? Kiuru houkuttelisi lähteneet takaisin

Hallituksen esitykseen vanhusten hoitajien määrästä on tulossa vuosien siirtymäaika


Tampereella tehdään näytelmä Suomen suurimmasta taideväärennysvyyhdistä.
 Tampereen Komediateatteri esitteli keskiviikkona syksyllä ensi-iltaan tulevaa Vilpitön mieli -komediaa. Samassa tilaisuudessa kohtasivat ensi kertaa oikeudenkäyntien jälkeen taidekauppias  Jouni Ranta  ja kuvantekijä, tauluja väärentänyt  Veli Seppä .
 Oikeudessa Seppä todisti taulukauppias Rantaa vastaan. Keskiviikon haastattelussa miehet löivät kättä ja hymyilivät.
 – Hyvä tunnelma, ei meillä ole skismaa. Meidän ystävyys perustui rahaan. Kun toin rahaa, oltiin ystäviä. Väliaika meni vähän huonommin, Jouni Ranta kuvaa kaksikon välejä.
 Veli Seppä ei halunnut antaa haastattelua. Hän korosti, että hänestä tulee puhua kuvantekijänä, ei taidemaalarina.
 Seppä ja Ranta tapasivat Forssan Cumuluksen parkkipaikalla ensimmäisen kerran. Siellä Ranta sai myytäväksi  Maria Wiikin  nimiin laitetun Sepän maalaamana taulun.
 Jouni Ranta pohti, miten saa myytyä niin kalliin taulun.
 – Sain sen myytyä viikon sisään ja siitä se lähti, Ranta kuvaa.
 Suomen suurin taideväärennysvyyhti
 Näytelmän innoittajana on toiminut Jouni Rannan ja toimittaja  Marko Erolan  kirjoittama Vilpitön mieli -kirja. Esityksen lavastuksena ovat Veli Sepän aidot öljyvärimaalaukset.
 Helsingin käräjäoikeus tuomitsi  viime vuonna kymmenen henkilöä Suomen rikoshistorian suurimmassa taideväärennösjutussa eri pituisiin vankeusrangaistuksiin.
 Reidar Särestöniemi väärennös Niko Mannonen / Yle
 Myydyt taulut oli signeerattu  kuuluisien taiteilijoiden nimiin, kuten  Akseli Gallen-Kallela ,  Helene Schjerfbeck ,  Eero Järnefelt  ja  Reidar Särestöniemi . Esimerkiksi Gallen-Kallelan nimiin merkitty, Imatrankoskea esittävä taulu myytiin yksityishenkilölle 135 000 eurolla.
 Tauluista koitui  syyttäjän mukaan  yli 10 miljoonan euron rikoshyöty.
 Ensi-ilta syyskuussa
 Taidekaupan keskiössä oli helsinkiläinen Galerie Vision, jonka kautta kolme päätekijää pyöritti väärennettyjen taideteosten kauppaa. Gallerian kautta myytiin lukuisia eri lähteistä peräisin olevia väärennöksiä.
 Lempääläläinen kuvantekijä Veli Seppä sai  kahden vuoden ehdollisen tuomion  vuonna 2017. Hän tunnusti poliisille, että hän oli signeerannut ainakin yli sata maalaamaansa taulua tunnettujen taiteilijoiden nimiin.
 Taideväärennökset kirjallaan julkisuuteen nostanut Jouni Ranta tuomittiin jo vuonna 2005 reilun kahden vuoden ehdottomaan vankeuteen. Hän on suorittanut tuomionsa.
 Jouni Ranta on kertonut huijauksista kirjassaan ja julkisesti useaan kertaan. Rannan mukaan oli kyse maan tavasta. Hän kertoo  esimerkiksi Iltalehdessä  kaupanneensa taideväärennöksiä 30 vuotta.
 Musiikkikomedia Vilpitön mieli tulee ensi-iltaan lauantaina 7.9. Tampereen Komediateatterissa. Sen on ohjannut ja kirjoittanut  Panu Raipia , laulut siihen on säveltänyt  Costello Hautamäki . Rooleissa nähdään  Jani Karvinen ,  Ola Tuominen  ja  Petra Karjalainen .
 – Tässä on sellaiset seikkailut, että oksat pois, Raipia kuvaa esitystä.
 Lue lisää:
 Edelfelt-väärennösten metsästäjä: “Tärkeintä, että rikolliset saadaan vastuuseen”
 10 henkilöä sai vankeustuomion Suomen suurimmassa taideväärennösvyyhdissä – gallerian omistaja ja hänen puolisonsa joutuvat maksamaan 13 miljoonan euron korvaukset
 Vankeutta ja yli miljoonan euron vahingonkorvaukset suuressa taideväärennösjutussa – Tauluja myytiin mm. Gallen-Kallelan ja Schjerfbeckin teoksina
 Taideväärennöksistä kirjan kirjoittanut ex-poliisi: Väärennetyn taiteen kauppiaat ovat "mukavia seuramiehiä"
 11 vuotta taiteilijan kuolemasta hänen taulujaan ilmaantui yhtäkkiä myyntiin – kaksi uutta tuomiota isoon taideväärennysvyyhtiin liittyen

Mies väärensi yli sata taulua, taidekauppias myi väärennöksiä 30 vuotta – nyt he kohtasivat ensimmäistä kertaa oikeusvyyhdin jälkeen


Summary: Tulipalossa loukkaantui vaikeasti lisäksi 13 ihmistä.

Ainakin 23 ihmistä on kuollut räjähdysmäisessä tulipalossa baarissa kaakkoismeksikolaisessa Coatzacoalcosin satamakaupungissa. Kuolonuhreista 15 on miehiä ja 8 naisia Veracruzin osavaltion oikeusministerinviraston mukaan.
 Virasto sanoo, että kyseessä saattaa olla tahallinen isku Caballo Blanco - nimiseen baariin. Veracruzin kuvernööri  Cuitlahuac Garcia  on vihjannut, että tulipalo saattaa liittyä rikollisten jengien välienselvittelyyn.
 Joidenkin meksikolaisten mediatietojen mukaan aseistautuneet miehet ampuivat laukausia baarissa ennen tulipalon syttymistä. Osavaltion poliisi on twitterissä kertonut jahtaavansa tulipalon sytyttäjiä.
 Huhtikuussa Veracruzissa isku toiseen baariin vaati 13 ihmisen hengen. Joulukuussa presidentin virkaan astunut  Andres Manuel Lopez Obrador  vakuutti virkaanastuessaan toimivansa jengien kuriinsaamiseksi. Toistaiseksi murhaluvut Meksikossa ovat jatkaneet kasvua.

Baarin tulipalo vaati ainakin 23 ihmisen hengen Meksikossa – tahallista tuhotyötä epäillään


Summary: Länsimaiden populistiset liikkeet pyrkivät selvityksen mukaan horjuttamaan ihmisoikeusjärjestelmää.

Suomen ihmisoikeuspolitiikka pitäisi päivittää tähän päivään, sillä maailma on muuttunut. Näin kehotetaan Valtioneuvoston julkaisemassa selvityksessä.
 Samalla selvitys kehottaa Suomea ottamaan ihmisoikeudet paremmin huomion myös maan sisäisissä toimissa.
 Taustalla ovat maailmanlaajuiset muutostrendit, jotka murentavat kansainvälistä ihmisoikeusjärjestelmää.  Suomi kansainvälisessä ihmisoikeusjärjestelmässä -selvityksen  mukaan keskeisimpiä muutostrendejä ovat:
 ympäristön muutos muuttoliike kehittyvä teknologia muuttuva turvallisuusympäristö
 Länsimaiden populistiset liikkeet pyrkivät selvityksen mukaan horjuttamaan sääntöpohjaista ihmisoikeusjärjestelmää. Kiinan nousu tekee puolestaan ihmisoikeusjärjestelmästä entistä moninapaisemman.
 Samalla ei-valtiollisten toimijoiden kuten kaupunkien, yritysten ja kansalaisyhteiskunnan merkitys ihmisoikeustyössä on kasvanut.
 Selvityksessä todetaan, että järjestöjen ja muiden kansalaisyhteiskunnan toimijoiden toimintatila on pienentynyt maailmanlaajuisesti samalla kun yritysmaailman rooli on kasvamassa. Myös työ sukupuolten tasa-arvon saavuttamiseksi herättää edelleen kiivasta vastustusta.
 Vihapuhetta pidetään turvallisuusuhkana
 Selvitys ehdottaa Suomelle kahdeksan keskeistä tavoitetta, joihin Suomen tulisi tutkijoiden mielestä pyrkiä ihmisoikeuspolitiikassaan. Tavoitteina on muun muassa ilmastonmuutoksen huomioonottaminen ihmisoikeuskysymyksissä, maahanmuuttajien oikeuksien edistäminen kansainvälisten linjojen mukaisesti ja sukupuolten välisen tasa-arvon ajaminen kansainvälisessä politiikassa.
 Lisäksi Suomea kehotetaan pitämään huolta siitä, ettei uusi teknologia johda kansalaisten ihmisoikeuksien rikkomiseen. Selvitys varoittaa, että vihapuhe ja vihakampanjat ovat turvallisuusuhka, sillä ne voivat johtaa väkivaltaan sekä tiedon vääristämiseen.
 Suomi kansainvälisessä ihmisoikeusjärjestelmässä  -selvityksen päätoteuttaja on pohjoismainen tutkimusyritys Oxford Research.

Suomen ihmisoikeuspolitiikka saa kritiikkiä selvityksessä: Päivityksen tarpeessa, ihmisoikeudet tulisi muistaa myös maan sisäisissä asioissa


Summary: Pääministeri Antti Rinteen (sd.) mukaan brittiparlamentin toiminnan keskeyttäminen tuo sopimuksettoman Brexitin lähemmäs.

Pääministeri  Antti Rinne  (sd.) pitää ristiriitaisina Britanniasta tulevia viestejä.
 Britannian pääministeri  Boris Johnson  on pyytänyt kuningattarelta parlamentille  pitkää istuntotaukoa . Sen jälkeen parlamentti ei ehkä ehtisi enää estää sopimuksetonta EU-eroa, jonka odotetaan tapahtuvan lokakuun lopussa.
 – Johnsonin viesti oli ollut eilen, että hän on saanut sen verran valoa Merkelin ja muiden tapaamisista, että keskittyy että viemään asioita eteenpäin omassa parlamentissa. Mutta tänään tulee viesti, että aloitusta on siirretty. Se kertoo minulle, että hyvin ristiriitaista on Johnsoninkin toiminta, Rinne sanoo.
 Pääministerin mielestä tilanne näyttää nyt huonommalta kuin vielä eilen.
 – Se ilman muuta lisää sopimuksettoman Brexitin riskiä.
 Sopimukseton ero todennäköisesti aiheuttaisi hankaluuksia liikenteessä Britannian ja manner-Euroopan välillä. Se voi myös heikentää taloutta ja aiheuttaa Britanniassa esimerkiksi lääkkeiden saannissa ongelmia, joita on vaikea ennakoida.
 Suomi on EU:n puheenjohtajamaa ja Rinne on tarjonnut apuaan, jotta brittien lähtö unionista ilman sopimusta voitaisiin välttää. Nyt hän kuitenkin on ajatellut odotella.
 – Tilanne näyttää tällä hetkellä sekavalta. Odotetaan selkiytymistä Britannian päässä, jos voisi jotenkin auttaa.
 Haavisto: Sopimukseton ero voi tuoda monia yllätyksiä
 Ulkoministeri  Pekka Haavisto  (vihr.) kommentoi tuoreimpia Brexit-käänteitä puolueen eduskuntaryhmän kesäkokouksessa Hämeenlinnassa.
 – Suomen kannalta on tietysti tärkeää, että EU-ero tapahtuisi hyvässä järjestyksessä miten tahansa se tapahtuu. EU:n puheenjohtajamaana me tietysti toivomme, että vielä tapahtuisi EU-erosopimuksen mukainen ero, jolloin EU:n ja Britannian suhteet olisivat järjestyksessä.
 Ulkoministeri huomauttaa, että sopimukseton ero voi tuoda paljon yllätyksiä tulevaisuudessa.
 – Sopimuksettomaan EU-eroon sisältyy monia riskitekijöitä, ja se voi olla kaikille taloudellisesti huono. Emme tiedä sen jälkeisestä päivästä, miten liikenne- ja tavaraliikenne kulkee, mikä on Britanniassa Euroopasta olevien työntekijöiden asema ja myös Pohjois-Irlannin rajakysymys on vaikea. Sopimuksettoman eron jälkeen olisi hyvin paljon neuvoteltavaa.
 Haavisto uskoo, että Brexit nousee esille myös loppuviiikolla EU-ulkoministerien epävirallisessa kokouksessa Helsingissä.
 Suomen kahdenvälinen viesti Britannialle on Haaviston mukaan se, että oli Britannia EU:n sisä- tai ulkopuolella, yhteistyön täytyy jatkua jo pelkästään sen takia, että Suomessa asuu paljon brittejä ja toisin päin.
 Lisää aiheesta:
 Britannian pääministeri on pyytänyt kuningatarta keskeyttämään parlamentin toiminnan – tulossa kuukauden istuntotauko
 Britannian oppositiopuolueet yrittävät estää sopimuksettoman brexitin kaikin keinoin – Corbynilta pyyntö myös konservatiiveille
 EU:n sairaanhoitokortti ei kelpaa, nettisurffailu voi kallistua ja verkko-ostokset verolle – Tätä sopimukseton brexit tarkoittaa suomalaisille

Rinne Boris Johnsonin Brexit-liikkeistä: Ristiriitaista toimintaa


Summary: Uudessa tutkimuksessa nuorten ylipainon havaittiin olevan yhteydessä useisiin fyysistä ja psyykkistä hyvinvointia kuvaaviin tekijöihin.

Ylipainoiset ja lihavat nuoret kokevat terveytensä huonommaksi kuin normaalipainoiset. Kouluterveyskyselyssä ylipainoiset nuoret kertoivat normaalipainoisia nuoria yleisemmin esimerkiksi niska- ja hartiakivuista, väsymyksestä sekä päänsärystä.
 Ylipainoisista ja lihavista tytöistä selvästi useampi kuin joka kolmas koki terveytensä keskinkertaiseksi tai huonoksi, kun muista tytöistä näin arvioi noin joka viides. Myös pojilla vastaavat erot olivat merkittävät.
 Terveyden ja hyvinvoinnin laitoksen vuoden 2017 kouluterveyskyselyn tuloksiin perustuvassa tutkimuksessa havaittiin, että ylipaino oli yhteydessä myös useaan muuhun terveyskäyttäytymistä sekä fyysistä ja psyykkistä hyvinvointia kuvaavaan tekijään.
 Ylipainoiset nuoret kertoivat muita nuoria useammin kärsivänsä esimerkiksi koulukiusaamisesta, seksuaalisesta häirinnästä ja yksinäisyydestä. Myös ahdistuneisuus ja masennusoireet olivat yleisempiä.
 Esimerkiksi ylipainoisista peruskoululaisista tytöistä melkein 40 prosenttia kertoi tulevansa kiusatuksi ulkonäkönsä vuoksi, ja pojistakin joka neljäs. Normaalipainoisilla ulkonäköön liittyvää kiusaamista oli selvästi vähemmän.
 Professori  Tiina Laatikainen  THL:stä ja Itä-Suomen yliopistosta pitää tuloksia huolestuttavina, jopa vähän dramaattisina.
 – Jos on ylipainoa, kokee kiusaamista, kokee terveydentilan alentumista ja yksinäisyyttä, onhan se hirvittävä hyvinvointihaaste nuorella iällä päästä siitä eteenpäin.
 – Tämän tutkimuksen pohjalta emme voi sanoa aiheuttaako kiusaaminen ylipainoa vai ylipaino kiusaamista. Todennäköisesti se on molemminpuolinen ilmiö. Tiedämme, että siitä tulee helposti kehä, joka vain ruokkii itseään ellei sitä pystytä pysäyttämään, Laatikainen sanoo.
 Masennus selvästi normaalipainoisia yleisempää
 Ahdistuneisuudesta kertoi kärsivänsä 21–24 prosenttia vähintään ylipainoisista tytöistä, kun taas ei-ylipainoisista tytöistä noin 17 prosenttia kertoi ahdistuneisuudesta.
 Ylipainoisista tytöistä 26–30 prosenttia raportoi masennuksesta, kun normaalipainoisista näin oli kokenut 19–22 prosenttia.
 Sekä lukiolaisilla että ammatillisessa oppilaitoksessa opiskelevilla pojilla erot olivat verraten pienet, mutta peruskouluikäisistä ylipainoisista pojista 14 prosenttia kertoi masennuksesta, kun ei-ylipainoisista vain kahdeksan prosenttia kertoi samaa.
 Pojat olivat kaikilla kouluasteilla tyytyväisempiä elämäänsä kuin tytöt. Ylipainoisista pojista noin 80 prosenttia kertoi tyytyväisyydestä, kun taas ylipainoisista tytöistä tyytyväisiä oli runsaat 60 prosenttia. Normaalipainoisilla luvut olivat korkeammat, mutta tällöinkin tyytyväisiä poikia oli tyttöjä enemmän.
 Kouluterveyskyselyyn vastanneista kahdeksas- ja yhdeksäsluokkalaisista pojista joka neljäs ja tytöistä useampi kuin joka kymmenes oli ylipainoinen tai lihava. Lukioikäisistä pojista joka viides ja tytöistä 13 prosenttia oli ylipainoinen tai lihava. Ammatillisissa oppilaitoksissa opiskelevien osalta luvut olivat pojilla 30 ja tytöillä 20 prosenttia.
 – Teimme analyysin, koska halusimme saada yleiskuvan siitä missä mennään, varsinkin kun tiedetään, että ylipainoisuus on koko ajan lisääntynyt, Laatikainen sanoo.
 Ylipainoisuus on lisääntynyt kaikilla kouluasteilla viime vuosikymmeninä. Kouluterveyskyselyssä nuorten paino- ja pituustiedot perustuvat heidän itsensä antamiin lukemiin. Tutkijat huomauttavat, että se aiheuttaa jossain määrin aliarviointia nuorten ylipainoisten osuuteen.
 Lue myös:
 Tutkimus: Lapsen runsas ruutuaika lisää riskiä ylipainoon – Liikunta ei välttämättä pelasta
 Brittitutkimus: Lisätyn sokerin vähentäminen elintarvikkeissa estäisi diabetesta ja lasten lihomista
 Miksi lapset lihovat? Kysyimme asiantuntijoilta, kenen syy se on ja mitä on tehtävissä

Ylipainoiset nuoret kokevat muita enemmän yksinäisyyttä, kiusaamista ja masennusta – "Siitä tulee helposti kehä, joka vain ruokkii itseään"


Summary: Vasemmistoliiton eduskuntaryhmä pitää kohtuullisena, että työntekijät saisivat korvauksen kiky-sopimuksen lisätunneista.

Vasemmistoliiton eduskuntaryhmä puuttuu syksyn palkkaneuvotteluihin.
 Eduskuntaryhmän puheenjohtaja  Paavo Arhinmäki  kehottaa, että työntekijät pyrkisivät luopumaan kilpailukykysopimuksen palkattomasta työajan pidennyksestä tavalla tai toisella.
 – Työntekijöillä on neuvotteluiden yhteydessä mahdollisuus joko pudottaa pois ne lisätunnit – tai toinen vaihtoehto, ottaa rahana se ilmaistyö, jota on tähän asti tehty, saada siitä myös palkka, muotoili Paavo Arhinmäki.
 Kilpailukykysopimus lisäsi ilman eri korvausta työntekijöiden työaikaa 24 tunnilla. Syksyn  palkkaneuvotteluiden yksi kiista  on, sovittiinko lisätunnit määräaikaisiksi vai pysyviksi.
 – Meidän mielestä on kohtuullista, että työntekijät saavat korvauksen tunneista, jotka lisättiin tai tunnit poistetaan. Mutta emme mene liittoja neuvomaan, miten ne toimivat. Sopimuksissa on paljon muitakin joustoelementtejä, joilla voidaan tulla vastaan, sanoo Arhinmäki.
 Työajan pidennys tuli voimaan vuonna 2017. Pidennystä on toteutettu eri aloilla eri tavalla.
 Vasemmistoliiton eduskuntaryhmä julkaisi kesäkokouksensa päätteeksi Kemissä kannanoton otsikolla  Kiky on kuopattava . Arhinmäki täsmensi ryhmän kannanoton tarkoitusta Ylen sitä kysyessä.
 Arhinmäki myöntää toki, että palkkaneuvottelut ovat täysin työntekijöiden ja työnantajien välinen asia.
 – Vasemmistoliitto ei hallituksessa lähde ainakaan painostamaan työmarkkinaosapuolia kilpailukykysopimuksen jatkamiseen, sanoo eduskuntaryhmän varapuheenjohtaja ja puolueen toinen varapuheenjohtaja  Juho Kautto .
 Hallitus välttänyt sekaantumista palkkaneuvotteluihin
 Pääministeri  Antti Rinteen  (sd.) hallitus on pyrkinyt välttämään syksyn palkkaneuvotteluihin puuttumista.
 Hallituksen opetusministeri, vasemmistoliiton puheenjohtaja  Li Andersson  (vas.) seisoi eduskuntaryhmän tiedotustilaisuudessa Paavo Arhinmäen vieressä ja myötäili, että tämä on puolueen eduskuntaryhmän kanta.
 Andersson on  aiemmin kannattanut  Antti Rinteen ehdotusta, että kilpailukykysopimuksen lisätunnit voitaisiin käyttää työpaikoilla jatkokoulutukseen, joka hyödyttäisi sekä työntekijöitä että työnantajia.
 – Pääministeri on linjannut, että työmarkkinajärjestöt saavat asian hoitaa. Jos tukea tarvitaan, valtiovalta on siihen valmis, sanoo Li Andersson..
 Kun maan hallitus pyrkii olemaan puuttumatta syksyn palkkaneuvotteluihin ja silti hallituspuolueen eduskuntaryhmä lähettää terveisiä työntekijäliitoille, syntyy kysymys, onko puolueen ja ryhmän toiminta sopusoinnussa toimintaan maan hallituksessa.
 Vasemmistoliitto on vastustanut kilpailukykysopimusta koko sopimuksen historian ajan. Tämä oli eduskuntaryhmän yksi peruste, miksi ryhmä otti nyt kantaa tilanteeseen.
 Kansanedustaja  Markus Mustajärven  mukaan ryhmässä koetaan, että edellisen hallituksen pääministeri  Juha Sipilä  (kesk.) painosti etenkin työntekijäliittoja kilpailukykysopimukseen. Arhinmäki puhui sopimukseen kiristämisestä.
 Lue lisää:
 Yle seurasi puolueiden kesäkokousten superpäivää, Rinne puolusti: Marinin työaika-avaus rohkea, oikeiston ei, ei, ei -kuoro vastustaa
 Analyysi: Pääministeri Antti Rinne sietää sanaharkat hallituksessa, koska keskustan ja vihreiden eroja ei voi lakaista maton alle
 Etlan selvitys: Kikyn työajan pidennys lisää jopa 16 000 työpaikkaa vuoteen 2022 mennessä – Palkansaajien tutkimuslaitos kritisoi arviota
 Kiky-tuntien jatkosta muhii lihava riita: Jääkö 24 tunnin vuosityöajan pidennys pysyväksi?

Vasemmistoliiton Paavo Arhinmäki kehottaa työntekijöitä pudottamaan kiky-tunnit pois tai ottamaan ilmaistyöstä palkan


Punkit ja hirvikärpäset ovat koiranomistajille tuttu riesa, mutta tutulla lenkkipolulla voi vaania yllättäviäkin vaaroja. Agria Eläinvakuutus varoittaa koiranulkoiluttajia tammenterhoista ja hevoskastanjoista, joita ei pitäisi missään nimessä eksyä koiran suuhun.
 Tammenterhot sisältävät tanniinia, joka saattaa suurina määrinä aiheuttaa koirille myrkytysoireita. Muutama yksittäinen tammenterho aiheuttaa koiralle useimmiten vain lievää pahoinvointia, mutta paljon terhoja hotkinut koira voi alkaa oksentelemaan tai ripuloimaan. Kaikki koirat eivät kuitenkaan saa oireita ja myrkytykset ovat hyvin harvinaisia.
 Tavallisesti ensimmäiset koiran myrkytysoireet ovat oksentelu, apeus ja ruokahaluttomuus. Sen seurauksena koira kärsii usein ummetuksesta, jota seuraa 2–10 vuorokauden kuluttua tervamainen ripuli.
 Puista pudonneet piikikkäät hevoskastanjat voivat myös suurena määränä syötynä aiheuttaa myrkytysoireita. Tyypillisiä myrkytysoireita ovat lisääntynyt syljeneritys, oksentelu, ruokahaluttomuus ja ripuli sekä erilaiset hermosto-oireet ja apaattisuus.
 Sekä terhot että kastanjat voivat olla pienille koirille vaarallisia myös kokonsa vuoksi, sillä ne voivat aiheuttaa suolitukoksen.
 Myrkkysienen nuolaisukin voi riittää myrkytykseen
 Vakuutusyhtiö muistuttaa, että koiran kanssa kannattaa olla tarkkana sienimetsällä varsinkin silloin, jos sillä on tapana syödä kaikkea maasta löytämäänsä. Hyvä nyrkkisääntö on, että ihmiselle myrkyllinen sieni on myös koiralle myrkyllinen. Koirille vaarallisia myrkkysieniä ovat muun muassa eri kärpässienet, korvasieni ja suippumyrkkyseitikki.
 Myrkytyksen oireet riippuvat sienilajista, mutta yleisimpiä oireita ovat oksentelu ja ripuli. Jotkut oireet voivat ilmetä vasta muutaman päivän kuluttua. Jotkin sienet ovat niin myrkyllisiä, että pelkkä nuolaisu voi aiheuttaa oireita.
 Jos epäilee, että koira on haukannut myrkkysientä, on otettava pikaisesti yhteys eläinlääkäriin. Jos mahdollista, lääkäriin kannattaa ottaa mukaan sieni tai kuva sienestä, jota epäilee tai tietää koiran syöneen.
 Agria Eläinvakuutus on tiedotteensa mukaan Suomen ainoa eläimiin erikoistunut vakuutusyhtiö, joka tarjoaa vakuutuksia kissoille ja koirille.

Vakuutusyhtiö varoittaa koiranulkoiluttajia tammenterhoista ja hevoskastanjoista


Liikenne- ja viestintäministeri  Sanna Marin  (sd.) pitää vakavana EU-komission Suomelle antamaa huomautusta kevytautoista. Marinin mukaan on mahdollista, että kevytautoja koskevat lait joudutaan kumoamaan. Lakien on määrä astua voimaan marraskuussa.
 Marin arvioi Twitter-viestissään, että asiasta on käytävä keskustelu hallituksen sisällä.
 EU tyrmäsi eilen julkisuuteen tulleessa huomautuksessa Suomen suunnittelemat kevytautot. Komissio on huolissaan kevytautojen vaikutuksesta liikenneturvallisuuteen.
 Komissio on huolissaan siitä, että kevytautoja ajavat 15-vuotiaat nuoret voivat aiheuttaa vakavaa vaaraa haavoittuvassa asemassa oleville tienkäyttäjille, kuten pienille lapsille, jalankulkijoille, pyöräilijöille ja eläimille.
 – Kevytautojen massa on huomattava, jopa puolitoista tonnia. Niissä on tehokas moottori, niissä voi olla viisi matkustajaa, kuljettaja mukaan luettuna, ja niillä saisi jopa vetää peräkärryä. Kaikki nämä seikat yhdessä voivat merkittävästi heikentää tieturvallisuutta, vaikka kevytautojen nopeus rajoitetaan 60 kilometriin tunnissa, komissio varoittaa huomautuksessaan.
 Tavallisia henkilöautoja rajoittimella
 Kevytautot ovat tavallisia henkilöautoja, joiden nopeus on rajoitettu korkeintaan 60 kilometriin tunnissa. Ne on suunnattu 15–17-vuotiaille nuorille, joilla ei ole vielä henkilöauton ajokorttia. Niiden on ajateltu korvaavan rakenteeltaan heppoiset mopoautot, joiden enimmäisnopeus on 45 kilometriä tunnissa.
 Kevytautot luokiteltaisiin samaan ajoneuvoluokkaan kuin traktorit. EU:n mukaan kevytautot eivät täytä traktorikortin vaatimuksia, koska ne on tarkoitettu ensisijaisesti matkustajien kuljettamiseen. Toisaalta ne eivät myöskään vastaa mopoautoja koskevia vaatimuksia.
 Komission mukaan lisähuolta aiheuttaa se, että kevytautojen nopeuden rajoittaminen toteutetaan luvattomalle käsittelylle alttiilla elektronisella laitteella eikä merkittävillä mekaanisilla muunnoksilla, joita on vaikeaa poistaa.

Sanna Marin: Kevytautot sallivat lait joudutaan ehkä kumoamaan – "komission huomautus on vakava"


Summary: Hovioikeus tuomitsi rikosylikonstaapelin toukokuussa virkavelvollisuuden rikkomisista ja virkasalaisuuden rikkomisesta.

Helsingin poliisilaitos irtisanoo ex-poliisi Jari Aarnion alaisena toimineen rikosylikonstaapelin. Nyt irtisanottu rikosylikomisario on ollut pidätettynä virantoimituksesta.
 Hovioikeus tuomitsi rikosylikonstaapelin  neljästä virkavelvollisuuden rikkomisesta ja virkasalaisuuden rikkomisesta toukokuun lopulla.
 Hovioikeuden mukaan rikosylikonstaapeli on rikkonut virkavelvollisuutta erehdyttämällä käräkäoikeutta myöntämään perusteettomia televalvontalupia. Tuomittu oli antanut käräjäoikeudelle vääriä tietoja erityisen herkässä pakkokeinoasiassa.
 Apulaispoliisipäällikkä  Heikki Kopperoinen  Helsingin poliisilaitokselta sanoo, että poliisin tulee nauttia erityistä luottamusta ja riittävää arvostusta kansalaisilta sekä virkatoimen kohteilta.
 – Poliisilaitos katsoo rikosylikonstaapelin menettelyn olleen omiaan vaarantamaan luottamusta poliisille kuuluvien tehtävien asianmukaiseen hoitoon, sanooKopperoinen tiedotteessa.
 Irtisanomiseen vaikutti myös se, että tuomioistuin piti monia rikosylikonstaapelin lausuntoja täysin epäuskottavina ja todisteiden kanssa ristiriitaisina.
 Kerromme lisää hetken kuluttua.
 Lue lisää:
 "Onko todella näin, että hän voi palata poliisiksi?" – Syyttäjä hakee valituslupaa korkeimmasta oikeudesta Jari Aarnion alaisen virkajutussa

Jari Aarnion entinen alainen irtisanotaan Helsingin poliisista


Summary: Illinoisilainen maatila tekee maissipeltoonsa joka vuosi useita kilometrejä pitkän labyrintin.

Yhdysvalloissa näyttävistä maissipeltoon tehdyistä labyrinteista tunnettu maatila on julkistanut tämän kesän teemansa. Illinoisilaisella 11 hehtaarin pellolla on nyt kunnianosoitus Apollo 11 -kuulennon 50-vuotisjuhlavuoden kunniaksi.
 Pellon labyrintti on pitkälti toistakymmentä kilometriä pitkä. Labyrintti piirtää peltoon muun muassa raketin, kaksi astronauttia ja sanat  Apollo 50 .
 Pellolla on myös labyrintin ylle nouseva silta ja sen reunalla katselutasanne, joilta käsin vierailijat saavat paremman käsityksen pellon kuvioista.
 Aiempina vuosina labyrintin aiheina on ovat olleet muun muassa urheilupatahtumat ja vaalit.

Katso video: Apollo 11 -kuulento sai hehtaarien kokoisen labyrintin maissipeltoon 50-vuotisjuhlan kunniaksi


Summary: Metsähallitus sulki Urho Kekkosen kansallispuiston Korvatunturin opastuskeskuksen Savukoskella viikko sitten.

Vasemmistoliiton eduskuntaryhmä vaatii Metsähallituksen luontopalveluiden toimintaedellytysten takaamista koko maassa.
 Vasemmistoliitto arvostelee erityisesti  Metsähallituksen päätöstä sulkea Korvatunturin opastuskeskus  Savukoskella. Opastuskeskus on Urho Kekkosen kansallispuistossa. Keskus sulki ovensa viikko sitten.
 Eduskuntaryhmän mielestä Metsähallituksen luontopalvelut houkuttelevat matkailijoita, jotka tuovat mukanaan tuloja ja hyvinvointia.
 – Savukoskea on kuritettu toden teolla ja suunnitelmien suunta on täysin väärä. Metsähallitus ei voi väistää omia velvoitteitaan, arvostelee savukoskelainen kansanedustaja  Markus Mustajärvi  (vas.) kannanotossa.
 Hallitusohjelmassa on mainittu luontomatkailun edellytysten parantaminen koko Suomessa.
 Vasemmistoliiton mukaan hallitus on sitoutunut Metsähallituksen luontokohteiden korjausvelan vähentämiseen ja luontopalveluiden perusrahoituksen kasvattamiseen.
 Vasemmistoliiton eduskuntaryhmä on toista päivää koolla Kemissä.
 Kemijoki Oy on kokeillut tänä kesänä Kemimaan Taivalkosken voimalaitoksella uutta putkistojärjestelmää, jonka toivotaan voivan korvata perinteiset kalatiet. Riikka Rautiainen / Yle
 Kemijoen voimalaitoksiin lohiportaita, jotta kala voisi taas nousta
 Vasemmistoliiton eduskuntaryhmä vaatii myös, että Kemijokeen on rakennettava lohiportaita voimalaitoksille, joissa toimivaa kalatietä ei ole. Sama vaatimus osoitetaan muille vesivoimayhtiöille Suomessa.
 Puolueessa uskotaan, että Kemijoesta voidaan vielä tehdä lohijoki.
 Kemijoki Oy  on kokeillut Kemimaan Taivalkosken voimalaitoksella  putkistojärjestelmää, jonka toivotaan voivan korvata perinteiset, raskasrakenteisemmat kalatiet.
 Kemijoen kalakorvauksista käytiin oikeutta vuosikymmeniä
 Kemijoen voimalaitoksista Keminmaan ja Rovaniemen välillä kalatietä ei ole Taivalkosken, Ossauskosken, Petäjäskosken tai Valajaskosken voimalaitoksissa.
 Kalatie on vain alimmassa Keminmaan Isohaaran voimalaitoksessa.
 Lapin ELY-keskus on jättänyt muutoshakemuksen Kemijoen kalatalousvelvoitteen muuttamiseksi Pohjois-Suomen aluehallintovirastoon vuonna 2017. Käytännössä kysymys on vaatimuksesta rakentaa voimalaitoksiin kalateitä joelle ja merialueelle tehtävien kalaistutusten sijaan.
 Kemijoki Oy vastustaa kalatalousvelvoitteen muuttamista. Aiemmin yhtiölle määrätyt istutusvelvoitteet ovat Suomen suurimmat.
 Voimalaitosyhtiöille määrätyistä Kemijoen kalakorvauksista on kiistelty oikeudessa aikoinaan vuosikymmeniä.
 Lue lisää:
 Metsähallitus sulki Korvatunturin opastuskeskuksen
 Vaelluskaloille uusi reitti: Kemijoen Taivalkoskelle rakennetaan ensimmäistä kertaa ohitusratkaisu padon yli
 Kauppalehti: Kalavelvoitteista satojen miljoonien lasku Kemijoki Oy:lle
 Lapin ELY vaatii Kemijokeen kalateitä ja siirtoistutuksia – kalatalousvelvoite halutaan ajan tasalle
 Kemijoen kalariita jatkuu – vesivoima haastaa kaloja kuitenkin koko maassa

Vasemmistoliitto vaatii: Metsähallituksen luontopalvelut taattava koko maassa, Kemijoen voimalaitoksiin lohiportaita


Summary: Ylen haastattelussa Euroopan keskuspankin pankkivalvontaa johtava Andrea Enria sanoo, että Brexit voi tuottaa yllätyksiä, joiden vaikutukset heijastuvat koko Euroopan talouteen.

Euroopan pankkimaailma vavahtaa lokakuun lopussa.
 Britannian EU-erossa Lontoosta tulee Euroopan pankkivalvonnan vastuulle 1,2 biljoonan eli 1200 miljardin euron omaisuus.
 Britannian valvonnasta siirtyy Euroopan keskuspankin luupin alle seitsemän suurpankkia. Lisäksi eri EU-maiden kansallisen pankkivalvonnan vastuulle tulee Britanniasta vielä 17 pankkia lisää.
 Italialainen  Andrea Enria  on noussut Euroopan keskuspankin EKP:n pankkivalvonnan johtajaksi vähintäänkin haastavalla hetkellä. Hän aloitti tehtävässä vuoden alussa.
 Italialainen Andrea Enria on johtanut Euroopan keskuspankin pankkivalvontaa vuoden alusta lähtien. Nyt haasteena ovat Brexit, hidastuvat talousnäkymät ja pankkien suuret ongelmaluotot.  Seppo Ahava / Yle
 Ylen haastattelussa Enria sanoo, että Brexitissä ollaan täysin tuntemattoman edessä, vaikka kaikkeen onkin yritetty varautua.
 – Täytyy sanoa, että tämä on tapahtuma johon voi liittyä shokkeja ja rahoitusmarkkinoiden turbulenssia. Se kyllä tuottaa meille päänsärkyä, hän tunnustaa.
 Lontoolaispankit ovat toimineet Britannian pankkivalvonnassa, mutta Brexitin takia ne perustavat tytäryhtiöitä ja hakevat toimilupia euroalueelle. EKP ei ole vielä kertonut, mitkä pankit sen valvontaan ovat tulossa.
 Lontoon rahamaailman suosiosta ovat kilpailleet  kesän 2016 Brexit-äänestyksen jälkeen etunenässä Frankfurt, Pariisi, Dublin, Amsterdam, Madrid ja Luxemburg.
 Brexit heijastuu koko talouteen
 Enria on kehottanut pankkeja ja niiden lukemattomia asiakkaita varautumaan siihen, että Brexit rysähtää voimaan ilman sopimuksia. Tällä hetkellä  sen odotetaan  tapahtuvan lokakuun viimeisenä päivänä.
 Ennakkovarautumisesta huolimatta Britannian eroon liittyy edelleen suuria riskejä, joiden seuraukset voivat yhteisillä markkinoilla levitä laajalle. Enria listaa käytännön vaikutuksia:
 – Siihen saattaa liittyä kaupan ja rahoituksen kitkaa, joka voi vaikuttaa koko talouteen. Yritystoiminta ja kauppa hidastuvat. Sopimuksista ei voida ehkä pitää kiinni, eivätkä pankit voi tarjota palveluja, joihin ovat nyt sitoutuneet.
 Pankit linkuttavat vieläkin
 "Päänsärkyä" ei helpota yhtään se, että eurooppalaiset pankit ovat vieläkin toipumisvaiheessa kymmenen vuoden takaisesta finanssikiriisistä.
 Enria ihmettelee, että Yhdysvalloissa pankit saivat omaisuusluokkiensa laadun kriisiä edeltävälle tasolle neljässä vuodessa. EU:ssa siihen ei ole päästy vielä kymmenessäkään vuodessa.
 Se on huono lähtökohta kohdata  talouden hidastuva vaihe , johon on jo viime vuoden kuluessa vähitellen siirrytty.
 Italialialaissyntyinen ja Oxfordissa koulutettu Enria listaa maita, joissa pankkien taseissa olevien ongelmaluottojen tilanne on pahin: Italia, Kreikka, Kypros, Irlanti, Espanja, Portugali…
 Uhkana syventyvä kierre
 Pahimmassa tapauksessa ongelmaluottojen suuri määrä tarkoittaa sitä, että pankkien kyky rahoittaa kotitalouksia ja yrityksiä heikkenee.
 Se puolestaan voi heijastua esimerkiksi yritysten haluun ja mahdollisuuksiin investoida ja työllistää.
 Eurooppalaisilla pankeilla on vieläkin 580 miljardia euroa hoitamattomia luottoja. Määrä on sulanut hitaammin, kuin EKP on ennustanut.
 – On erittäin tärkeää, että pankit nopeuttavat taseidensa siivoamista, koska on selvää, että seuraavassa taantumassa lainakanta alkaa jälleen heikentyä.
 Uhkana on syventyvä kierre. Jos pankin varat ovat kiinni hoitamattomissa luotoissa, sen kyky myöntää uusia lainoja heikkenee.
 Pula rahoituksesta puolestaan heikentää yritysten ja koko talouden mahdollisuutta toipua seuraavasta taantumasta.  Se iskee pankkien kannattavuuteen  ja niin kierre vie yhä syvemmälle.
 Sääntely kuristaa pankit ja muun talouden?
 Enrian mukaan uusi pankkilainasäädäntö huolehtii siitä, että pankkien ongelmaluotot siivotaan pois entistä nopeammin. Hän uskoo, että ongelmat eivät ala enää kasaantua seuraavassa taantumassa.
 Hän kehaisee, että tilanne on edennyt merkittävästi parempaan suuntaan kolmen viime vuoden aikana EKP:n sääntelyn ansiosta.
 Toisaalta pankit valittavat jo sääntelyn vyöryä ja sanovat sen jopa haittaavan rahoitusalan ja talouden kehitystä.
 Italialaisen sijoituspankkiirin mukaan  (linkki maksumuurin takana) sääntely kääntyy jo itseään vastaan ja haittaa rahoitusalan kehitystä.
 Nordea on puolestaan varoittanut , että sääntely nostaa asuntolainojen hintaa.
 Pankkisääntely vie pikkuyrityksiltä rahoitusta
 Myönnettyjen lainojen vastineeksi pankilla on oltava nyt aiempaa enemmän omaa pääomaa. Mitä riskipitoisempi myönnetty laina on, sitä enemmän pääomaa on oltava sen vastineeksi.
 Sen takia pankeille on edullisempaa rahoittaa suuria ja vakiintuneita yrityksiä, joilla on hyvät vakuudet.
 Pienet ja kasvavat yritykset saavat jo nyt hakea ainakin osan rahoituksestaan jostain muualta,  esimerkikki joukkorahoituksesta.  Sitäkin on kyllä tarjolla, mutta se on yrityksille selvästi pankkirahoitusta kalliimpaa.
 Tiukemmat säännöt eivät vieneet pankeilta voittoja
 Enria kiistää jyrkästi, että pankkisääntely jarruttaisi talouden kehitystä tai pankkien voittoja.
 – Pankit valittavat paljon. Niiden mukaan sääntelystä on tullut liian tiukkaa ja se rajoittaa niiden voittoja ja kykyä myöntää luottoja. En ole vakuuttunut näistä väitteistä.
 Enria muistuttaa, että samat säännöt on otettu käyttöön kaikissa teollisuusmaissa, eikä tahti näytä siitä huolimatta hyytyneen.
 – Esimerkiksi Pohjoismaissa pankit ovat tehneet edelleen merkittävää voittoa. Myös luottojen kasvu on ollut hyvää viime vuosina.
 – Säännöt eivät rajoita pankkien mahdollisuutta palvella asiakkaitaan, hän kiteyttää.
 Enria kuitenkin myöntää, että erityisesti pienille pankeille sääntely on mutkikasta. Lähikuukausina niihin onkin tulossa kevennyksiä.
 Entä mitä Enria vastaa siihen, että sääntelyllä vaikeutetaan luottojen saantia? Suomessakin keskuspankki on vaatinut  yhteistä lainakattoa asunto- taloyhtiö- ja kulutusluotoille .
 Enria muistuttaa, että kiinteistömarkkinat olivat tuhoisan kriisin lähde useissa maissa, erityisesti Espanjassa ja Irlannissa. Kriisi piti ratkaista lopulta massiivisella kansallisella tuella.
 – On hyvä, jos lainariskit hinnoitellaan oikein. Se saattaa olla tuskallista nyt, mutta eduksi pitkällä ajalla, Andrea Enria muotoilee diplomaattisesti.

Nyt kuulostaa jo pahalta – EU:n ylin pankkivalvoja Brexitistä: Luvassa “shokkeja, turbulenssia ja päänsärkyä”


Summary: Tulijoiden määrä on kesän aikana kaksinkertaistunut viime vuoteen verrattuna.

Pakolaisten ja siirtolaisten tulo Turkista Kreikan Egeanmeren saarille näyttää kiihtyvän uudestaan hiljaisen jakson jälkeen.  YK:n pakolaisjärjestön UNHCR:n mukaan  viime viikolla tulijoita oli vajaat 1 800.
 YK:n tilastojen mukaan 29. heinäkuuta ja 25. elokuuta välisenä aikana Egeanmeren saarille saapui Turkista yli 6 000 ihmistä. Viime vuonna vastaavana aikana tulijoita oli alle 3 000.
 Määrät ovat vielä suhteellisen pieniä verrattuna pakolaiskriisiin vuonna 2015, jolloin saarille saapui useita tuhansia ihmisiä päivässä. Viime aikoina on kuitenkin ollut merkkejä pakolais- ja siirtolaisliikenteen vilkastumisesta.
 Maanantaina Egeanmeren saarille tuli 14 venettä
 Egeanmeren tilannetta seuraava norjalainen  Aegean Boat Report  -sivusto kertoo, että maanantaina Kreikan saarille saapui 14 venettä, joista suurin osa rantautui Turkin rannikon tuntumassa sijaitsevalle Lesbokselle. Saarella oleva Morian pakolaisleiri on pahasti ruuhkautunut, ja muun muassa  ihmisoikeusjärjestöt ovat arvostelleet  leirin kehnoja oloja.
 Turkin merivartiosto kertoo puolestaan pysäyttäneensä viime aikoina lukuisia Kreikkaan pyrkineitä veneitä. Afganistanilaiset muodostavat Kreikkaan pyrkivien suurimman ryhmän, toisena ovat syyrialaiset.
 Turkki on viime aikoina koventanut suhtautumistaan pakolaisiin ja siellä on kerrottu  syyrialaisten  pakkopalautuksista.  Afganistanilaisten karkotukset  ovat myös kiihtyneet viime kuukausina.
 Turkissa on noin 3,5 miljoonaa syyrialaispakolaista ja ainakin 170 000 afganistanilaista.

Turvapaikanhakijoiden tulo Kreikan saarille näyttää kiihtyvän – Turkissa suhtautuminen pakolaisiin kiristyy


Summary: Brittilaulaja kertoi tauolle jäämisestä Divide-kiertueensa viimeisessä konsertissa.

Suomessakin heinäkuussa kaksi konserttia vetänyt brittilaulaja  Ed Sheeran  on kertonut pitävänsä tauon ennätyksiä rikkoneen maailmankiertueensa jälkeen, kirjoittaa brittiläinen  The Sun-lehti .
 Sheeran päätti jo yli kaksi vuotta kestäneen Divide-kiertueensa maanantaina konserttiin Ipswichissa, jossa hän kertoi jäävänsä pitkälle tauolle.
 – Siinä on jotakin katkeransuloista. Rakastan sitä, että olette täällä ja päätämme Ipswichiin. Tämä on viimeinen keikkani luultavasti 18 kuukauteen, hän kertoi konsertissaan brittilehden mukaan.
 The Sun -lehden mukaan laulaja aikoo viettää enemmän aikaa vaimonsa kanssa.
 Ed Sheeran esiintyi Suomessa ensimmäistä kertaa heinäkuussa Helsingissä Malmin lentokentällä pidetyissä konserteissa. Sheeran on rikkonut musiikillaan striimausennätyksiä ja oli viime vuonna eniten tienannut sooloartisti maailmassa.
 Suomessa asiasta kertoi ensimmäisenä  Iltalehti .
 Lue myös:
 Ed Sheeran on maailman suosituin miesartisti, naapurinpoika ja taktikoiva bisnesmies
 Yli 100 000 ihmistä nautti Ed Sheeranin musiikista Malmilla – Helsingin poliisi julkaisi hienon droonikuvan ja kiitti yleisöä

Huippusuosittu Ed Sheeran vetäytyy tauolle yli 2 vuotta kestäneen maailmankiertueen jälkeen


Summary: Ensiarvioiden mukaan tämä tarkoittaisi sitä, ettei kansanedustajilla ei olisi aikaa estää sopimuksetonta eroa EU:sta.

Parlamentti kutsuttaisiin mediatietojen mukaan koolle uudestaan kuulemaan kuningattaren puhetta vasta lokakuun 14. päivänä.
 Kerromme asiasta pian lisää.

Brittimedia: Hallitus pyytää kuningatarta keskeyttämään parlamentin toiminnan


Summary: Kunnanjohtaja yritetään valita jo lokakuussa, vaikka hakuaikaa jatkettaisiin.

Kittilän kunnanjohtajan määräaikaiseen virkaan haki ainoastaan kuusi henkilöä. Kittilän päättäjien keskuudessa pohditaan tällä hetkellä kuumeisesti, jatketaanko kunnanjohtajan viran hakuaikaa. Kunnanhallituksen puheenjohtaja  Pekka Rajala  (kesk.) pitää kunnanjohtajan virkaan hakeneiden määrää yllättävän vähäisenä.
 – Kyllä tässä tilanteessa täytyy miettiä, että jatketaanko hakuaikaa, siksi tämä haku oli jo hyvissä ajoin ennen kuin virka täytetään, miettii Pekka Rajala.
 Mustat hevoset puuttuvat toistaiseksi
 Kittilän kunnanjohtajan virka on viiden vuoden määräaikainen työsuhde, jota voidaan jatkaa tarvittaessa. Kunnanjohtajan virkaan ei ole ilmaantunut muita hakijoita toistaiseksi suostumuksella  kuuden virkaa hakeneen lisäksi .
 ”Mustia hevosia” voi tietysti ilmaantua vieläkin, mutta tällä hetkellä pöydällä ei ole yhtään ulkopuolista nimeä. Nykyinen vt. kunnanjohtaja  Antti Jämsén  valittiin suostumuksen perusteella. Hän ei hakenut kunnanjohtajan virkaan.
 – Voihan tässä tulla tietysti ilmaantua viime tingassa musta hevonen, mutta tällä hetkellä heitä ei ole ilmaantunut, laskee Pekka Rajala.
 Uusi kunnanjohtaja valittaisiin jo lokakuussa
 Kittilän kunnanjohtajan virka täytetään ensi vuoden alusta alkaen. Kittilässä lasketaan, että vaikka hakuaikaa jatketaan, niin uusi kunnanjohtaja voidaan valita hyvissä ajoin. Kittilän kunnanvaltuuston seuraava kokous on 2. syyskuuta, jolloin kunnanhallitus voidaan kutsua ylimääräiseen kokoukseen ja päättää hakuajan jatkamisesta.
 – Toive olisi, että uusi kunnanjohtaja voitaisiin valita lokakuussa, jotta valittu henkilö ehtisi perehtyä kuntaan hyvissä ajoin, mutta viimeinen takaraja on joulukuussa. Hakuajan jatkamisesta on varmasti erilaisia mielipiteitä, Rajala tähdentää.

Kittilässä ihmetellään kunnanjohtajan virkaan hakeneiden vähäistä määrää, hakuaikaa mahdollisesti jatketaan


Summary: Adalmina Ollanketo yllättyi törmättyään netissä sisustusesineisiin, joihin oli printattu hänen oman Minttu-kissansa kuvat.

24-vuotias  Adalmina Ollanketo  bongasi eräästä Facebookin kissaryhmästä tutunnäköisen kissan kuvilla printatut lakanat. Kissa on Ollankedon oma Minttu, ja kuvakin on oululaiskuvaajan itse ottama.
 – Tein Facebook-postauksen ja rupesi selviämään, että sitä samaa kuvaa on käytetty muissakin tuotteissa, hän kertoo.
 Pienen selvittelyn jälkeen ilmeni, että kuvaa on painettu lakanoiden lisäksi myös muun muassa huppareihin, hiirimattoihin ja sisustustauluihin Wishin, Aliexpressin, Amazonin ja eBayn kaltaisiin verkkokauppoihin.
 Ollanketo veikkaa, että kuva on peräisin taiteilijoiden suosimalta DeviantArt-sivustolta, jossa hänen kuviaan on ollut jo kymmenisen vuotta.
 – Olin niistä lakanoista aivan järkyttynyt. Tiesin, että kuvaa on aiemminkin kopioitu esimerkiksi tauluihin, mutta tätä en osannut aavistaa. Muut varastavat ja tekevät rahaa työllä, jonka minä olen tehnyt. Itse en saa työstäni mitään.
 Kun Ollanketo kertoi kokemastaan vääryydestä Facebookissa, moni oli sitä mieltä, että Ollanketo on ottanut riskin julkaistessaan kuvan. Hän kuitenkin muistuttaa, ettei valokuvaaja voi tehdä työtään julkaisematta kuvia.
 – Kuvia tarvitaan markkinointiin. Emme me saa asiakkaita, jos kuvia ei julkaista ja tieto itsestä ei leviä. Eivät valokuvaajat voi pitäytyä piilossa, vaan kuvien on pakko olla näkyvillä ihan ammatin kannalta.
 Vaikka kuviaan julkaiseekin julkisella kanavalla, eivät ne ole kaikkien vapaasti kopioitavissa. Valokuvaajalla on yksinoikeus ottamiinsa kuviin, sanoo Someturvan juristi  Jenny Rontu .
 – Toisen kuvien käyttäminen ilman lupaa loukkaa kuvaajan tekijänoikeuksia. Oikeusteitse eteneminen lienee kuitenkin hyvin haastavaa tällaisessa tilanteessa.
 Adalmina Ollankedon kuvista on printettu muun muassa lakanoita, huppareita ja hiirimattoja. Screenshot Wishilta
 Pääsääntö: Kaikki on vaarassa päätyä vääriin käsiin
 Kaikki, mitä julkiselle verkkoalustalle julkaistaan, on vaarassa päätyä myös väärin käsiin, muistuttaa sometohtori  Suvi Uski .
 – Oma hallinta sisällöstä häviää siinä samalla sekunnilla, kun se nettiin menee. Niistä voi ottaa kuvakaappauksia ja on myös sovelluksia, jotka tallentavat kaiken, mitä alustoille jaetaan.
 Sosiaalisen median käytön lisääntyessä myös kuvien väärinkäytökset ovat lisääntyneet, sanoo juristi Rontu.
 – Ongelman yleisyydestä kertoo myös se, että näitä varten on syntynyt erilaisia digitaalisia palveluita, joiden avulla voi etsiä, onko omia kuvia käytetty verkossa väärin.
 "En edes tiedä, saadaanko niitä kaikkia lopulta pois lainkaan"
 Adalmina Ollanketo aikoo ottaa myyjiin ja sivustoihin yhteyttä. Haaveena on saada kuvista korvauksia. Hän on aiemminkin taistellut vastaavista tekijänoikeusasioista muun muassa verkkokauppajätti Amazonin kanssa ja tietää, että taisto verkkojättien kanssa saattaa olla yhtä tyhjän kanssa.
 – Eipä näiltä myyjiltä voi oikein muuta vaatia, kuin että he poistaisivat tuotteet myynnistä. Kuvia on löytynyt paljon, ja se on kova urakka. En edes tiedä, saadaanko niitä kaikkia lopulta pois lainkaan.
 Sosiaalisen median myötä myös kuvien väärinkäyttö on lisääntynyt, sanoo Someturvan juristi.  Sari Vähäsarja / Yle
 Ollanketo aikoo jatkossa miettiä, tarvitseeko omat kuvat merkitä esimerkiksi vesileimalla. Hän suosittaa muitakin miettimään, miten jatkossa voitaisiin varmistaa, ettei kuvia käytetä vääriin tarkoituksiin missään päin maailmaa.
 – Omista oikeuksistaan pitää pitää kiinni. Kuvia voisi esimerkiksi pienentää tai käyttää mahdollisesti jopa vesileimoja. Tämän jälkeen on ehkä pakko alkaa sellaista käyttämään.
 Tarkista, kelle annat kuviesi oikeudet
 Usein erityisesti sosiaalisen median alustat pyytävät oikeudet palveluntarjoajalle. Se tarkoittaa käytännössä sitä, että alustat voivat käyttää kuvia ja tietoja esimerkiksi datan analysointiin.
 Sometohtori Uski huomauttaa, että käytännöt eri sovellusten välillä eroavat paljon toisistaan. Käyttäjältä vaaditaan omatoimisuutta, ja oikeuksia kannattaakin käydä itsenäisesti rajaamassa. On esimerkiksi arkipäivää, että käyttäjiä kuunnellaan mikrofonien kautta, hän sanoo.
 – Mikrofonit pitäisi laittaa pois, kieltää lupa kuviin ja paikannustietoihin. Pääsääntö pitäisi olla, että mitään ylimääräistä ei anneta itsestä. Ei ole liian myöhäistä laittaa liinoja kiinni tässä hommassa, vaan oman yksityisyyden suojelemisen voi aloittaa heti, sanoo Uski.
 Uski toivoo, että Ollankedon tyyppisissä tapauksissa yritettäisiin aina saada kuvien väärinkäyttäjä vastuuseen.
 – Jos on sellainen tilanne, että jotakin täytyy saada netistä pois, ensin kannattaa olla yhteydessä palveluntarjoajaan. Jos taas puhutaan ikävistä materiaaleista, poliisi on paras taho siinä.

Suomalaiskuvaajan varoittava esimerkki: Verkkokauppajätit varastivat kuvat – nyt niillä myydään lakanoita ja huppareita ympäri maailman


Summary: Lämpökamera on tehokas apuväline varsinkin pimeässä ja huonoissa sääolosuhteissa, Rajavartiolaitokselta kerrotaan.

Rajavartiolaitoksen vartiolentolaivue on julkaissut Twitterissä  harvinaista kuvaa helikopterista lämpökameran avulla kuvatusta kadonneen etsinnöistä.
 Muistisairas yli 80-vuotias mies katosi Liperissä Pohjois-Karjalassa eilen aamupäivällä.
 Hänet löydettiin hieman ennen puoltayötä helikopterin lämpökameran avulla muutamassa minuutissa. Sitä ennen miestä oli etsitty koko päivän ajan koirapartion ja vapaaehtoisen pelastuspalvelun avulla.
 Mies löytyi maasta makaamasta noin puolen kilometrin päästä katoamispaikastaan. Vartiolentolaivueen mukaan mies liikkui löydettäessä.
 Ambulanssi vei miehen sairaalaan tarkistettavaksi.
 Lämpökamera löytää kadonneen pitkänkin matkan päästä
 Lämpökamera on tehokas apuväline varsinkin pimeässä ja huonoissa sääolosuhteissa, sanoo komentaja  Ismo Siikaluoma  Rajavartiolaitokselta. Erikoiskameraa käytetään etsinnöissä maalla, vedessä ja ilmassa.
 – Lämpökameralla on helppo havaita ympäristöä lämpimämmät kohteet nopeasti ja hyvinkin kaukaa. Se toimii myös valoisan aikaan, sanoo yksikön päällikkö Siikaluoma.
 Vesi- tai lumisade voi tosin vaikeuttaa lämpökameran käyttöä.
 Vartiolentolaivue  julkaisi eilen Twitterissä  videon helikopterin lähdöstä kohti Liperiä. Siikaluoma arvelee, että helikopteri on todennäköisesti lähtenyt Helsingistä, sillä helikoptereiden tukikohdat sijaitsevat Turussa, Helsingissä ja Rovaniemellä.

Lämpökamera löysi kadonneen vanhuksen minuuteissa – Rajavartiolaitos julkaisi harvinaista helikopterikuvaa kadonneen etsinnöistä Liperissä